Nehemiya 13 | Biblia Le Internet Dzi | Xexe Yeye Gɔmeɖeɖe\nÐɔɖɔɖodɔ bubu siwo Nehemiya gawɔ (1-31)\nNu ewoliawo nana (10-13)\nMele be woagblẽ kɔ ɖo na Sabat la o (15-22)\nWogbe na wo be woagaɖe dutanyɔnuwo o (23-28)\n13 Gbe ma gbe la, woxlẽ Mose ƒe agbalẽ la ɖe dukɔ la ƒe to me;+ eye wokpɔ woŋlɔ ɖe eme be, Amonitɔ loo alo Moabtɔ+ megava Mawu vavã la ƒe ha la me gbeɖegbeɖe o,+ 2 elabena wometsɔ abolo kple tsi yi ɖakpe Israel-viwo o, ke boŋ woda Bileam ɖe wo ŋu be wòaƒo fi ade wo.+ Gake mía Mawu trɔ fiƒode la wòzu yayra.+ 3 Esime wose Se la ko la, woɖe amedzroviwo katã ɖa le Israel dome.+ 4 Ke do ŋgɔ na esia la, nunɔla si ƒe dzikpɔkpɔ te mía Mawu ƒe aƒe*+ la ƒe nudzraɖoƒexɔwo* lee nye Eliyasib,+ si do ƒome kple Tobiya.+ 5 Edzra nudzraɖoƒexɔ* gã aɖe me ɖo nɛ, afi si wotsɔa nuɖuvɔsa, lifi, ŋudɔwɔnuawo, agblemenuku, wain yeye kple ami+ ƒe ewolia, siwo Lewi viwo,+ hadzilawo kple agbonudzɔlawo dze na, kpakple nunɔlawo ƒe nudzɔdzɔ,+ dana ɖo tsã. 6 Le ɣeyiɣi mawo katã me la, nyemenɔ Yerusalem o, elabena le Babilon-fia Artasasta+ ƒe ƒe blaetɔ̃ vɔ evelia+ me la, meyi ɖe fia la gbɔ, eye le ɣeyiɣi aɖe megbe la, mebia mɔ le fia la gbɔ. 7 Metrɔ va Yerusalem hekpɔ nu vɔ̃ɖi si Eliyasib+ wɔ esi wòdzra nudzraɖoƒexɔ ɖeka me ɖo na Tobiya+ le Mawu vavã la ƒe aƒe la ƒe xɔxɔnu. 8 Esia medze ŋunye kura o. Eya ta mefɔ Tobiya ƒe xɔmenuwo katã tso nudzraɖoƒexɔ* la me ƒu gbe. 9 Meɖe gbe wokɔ nudzraɖoƒexɔwo* ŋu; eye megafɔ Mawu vavã la ƒe aƒe+ la me ŋudɔwɔnuawo kple nuɖuvɔsa kpakple lifi+ la va eme. 10 Eye mese be womenaa Lewi viwo+ ƒe gome wo o,+ ale be Lewi viwo kple hadzila siwo nɔ subɔsubɔdɔa wɔm la dzo, eye wo dometɔ ɖe sia ɖe yi eya ŋutɔ ƒe agble me.+ 11 Mehe nya ɖe dumegãwo ƒe kpeɖeŋutɔawo+ ŋu gblɔ be: “Nu ka ŋuti miegblẽ Mawu vavã la ƒe aƒe la ɖi?”+ Eya ta meƒo Lewi viawo nu ƒu hetsɔ wo ɖo woƒe dɔwo nu. 12 Yuda blibo la katã tsɔ agblemenuku kple wain yeye kpakple ami ƒe ewoliawo+ va nudzraɖoƒeawo.+ 13 Metsɔ nunɔla Selemiya kple nugbugbɔŋlɔla* Zadok kpakple Pedaya, si tso Lewi viwo dome, ɖo nudzraɖoƒeawo nu, eye Hanan, Zakur vi, Mataniya vi, nye woƒe kpeɖeŋutɔ, elabena wobua wo nuteƒewɔlawoe. Woawo ŋkumee wòkpɔ be woama nu na wo nɔviwo. 14 Oo nye Mawu, ɖo ŋku dzinye,+ le esia ta, eye mègaŋlɔ dɔ nyui siwo mewɔ ɖe nye Mawu ƒe aƒe la ŋu kple eŋutisubɔsubɔdɔwo*+ be o. 15 Le ŋkeke mawo me la, mekpɔ be amewo le waintsetse fiãm le Sabat+ dzi le Yuda, eye wotsɔa agblemenuku bablawo doa agba ɖe tedziwo dzi vanɛ, hekpe ɖe wain, waintsetsewo, gbotsetsewo kple agba ɖe sia ɖe ƒomevi ŋu, eye wotsɔa wo vaa Yerusalem le Sabat ŋkeke dzi.+ Eya ta mexlɔ̃ nu wo be woagadzra nu le ŋkeke ma dzi o.* 16 Tirotɔ siwo le dua me tsɔa tɔmelã kple adzɔnu ɖe sia ɖe ƒomevi va dzrana na Yuda viwo le Yerusalem le Sabat dzi.+ 17 Eya ta mehe nya ɖe Yuda bubumewo ŋu hebia wo be: “Nu vɔ̃ɖi kae nye esi wɔm miele hele kɔ gblẽm ɖo na Sabat ŋkeke la? 18 Ðe menye aleae mia tɔgbuiwo wɔ, eye mía Mawu la he vɔ̃ siawo katã va mía kple du sia dzi oa? Azɔ miele dɔmedzoe dzim ɖe edzi na Israel esi miele kɔ gblẽm ɖo na Sabat la.”+ 19 Eya ta esi vɔvɔli nya ɖo Yerusalem ƒe agbowo nu do ŋgɔ na Sabat la ko la, meɖe gbe be woado ʋɔawo. Megblɔ hã be woagaʋu wo o, va se ɖe esime Sabat la va yi, eye meɖe nye ŋutɔ nye dɔla aɖewo ɖo agboawo nu, ne woagatsɔ agba aɖeke ava eme le Sabat ŋkeke dzi o. 20 Eya ta asitsalawo kple adzɔnu ɖe sia ɖe ƒomevi dzralawo tsi Yerusalem godo dɔ zi ɖeka alo eve. 21 Eye mehe nya ɖe wo ŋu be: “Nu ka tae mietsia gli la godo dɔna? Ne miegawɔe la, matu nu kpli mi.” Tso ɣemaɣi la, womegavana le Sabat dzi o. 22 Eye megblɔ na Lewi viwo be woanɔ wo ɖokuiwo ŋu kɔm, eye woava nɔ agboawo ŋu dzɔm, be woakɔ Sabat ŋkeke la ŋu.+ Oo nye Mawu, ɖo ŋku esia hã dzi, eye nàkpɔ nublanui nam le wò amenuveve gbogbo la nu.+ 23 Azɔ hã, le ŋkeke mawo me la, mekpɔe be Yudatɔ aɖewo ɖe Asdod,+ Amon kple Moab+ nyɔnuwo.*+ 24 Eye wo viwo ƒe afã doa Asdodgbe, eye woƒe afã doa dukɔ bubuwo ƒe gbe, wo dometɔ aɖeke metea ŋu doa Yudagbe o. 25 Mehe nya ɖe wo ŋu heka mo na wo, meƒo fi de wo, meƒo ŋutsuawo dometɔ aɖewo+ henyɔ ɖa na wo, mena wotà Mawu, eye megblɔ na wo be: “Migatsɔ mia vinyɔnuwo na wo viŋutsuwo o, eye migaɖe wo vinyɔnuwo dometɔ aɖeke na mia viŋutsuwo alo miawo ŋutɔwo miaɖe wo o.+ 26 Ðe menye esiawoe na Israel-fia Salomo wɔ nu vɔ̃ oa? Fia aɖeke mede enu le dukɔwo dome o;+ eye eƒe Mawu lɔ̃e,+ eye Mawu tsɔe ɖo fiae ɖe Israel blibo la nu. Gake dutanyɔnuwo na eya gɔ̃ hã wɔ nu vɔ̃.+ 27 Ðe woagase le mia ŋu ake be miewɔ nu vɔ̃ɖi sia gbegbe hedo kpo nuteƒewɔwɔ na mía Mawu la to dutanyɔnuwo ɖeɖe mea?”+ 28 Nunɔlagã Eliyasib+ viŋutsu Yoyada+ ƒe viwo dometɔ ɖeka nye Horontɔ Sanbalat+ ƒe toyɔvi. Eya ta menyae ɖa le ɖokuinye ŋu. 29 Oo nye Mawu, ɖo ŋku wo dzi, le esi wogblẽ kɔ ɖo na nunɔlanyenye la kpakple nunɔlawo+ kple Lewi viwo ƒe nubabla la ta.+ 30 Eye mekɔ wo ŋu tso dutatɔwo ƒe ɖiƒoƒo ɖe sia ɖe me, eye mede dɔ asi na nunɔlawo kple Lewi viwo, ame sia ame kple etɔ,+ 31 eye mewɔ ɖoɖo ɖe nakenana+ ɖe ɣeyiɣi ɖoɖiawo dzi kple kutsetse gbãtɔwo nana ŋu. Oo nye Mawu, ɖo ŋku dzinye, hena nye nyui.+\n^ Alo, “nuɖuxɔ gã aɖewo.”\n^ Alo, “ame siwo subɔna le afi ma.”\n^ Agate ŋu afia, “mexlɔ̃ nu wo gbe ma gbe be woagadzra nu o.”\n^ Alo, “kplɔ Asdod, Amon kple Moab nyɔnuwo va woƒe aƒewo me.”


DON, si nye Yehowa Ðasefo le Canada la dzea agbagba etɔxɛe be yeaɖi ɖase na aƒemanɔsitɔ siwo tsi ablɔwo dzi. Don gblɔ tso ame siawo dometɔ ɖeka ŋu be: “Ŋutsu aɖe si ŋkɔe nye Peter la nɔ aƒemanɔsitɔ siwo ƒo ɖi wu, siwo mekpɔna le ablɔwo dzi la dome. Mekɔa mo ɖe ame kura o, eye enya ale si wòawɔ be amewo nagate ɖe ye ŋu o. Ɣesiaɣi si ame aɖe dze agbagba be yeanyo dɔme nɛ la, egbena.” Ke hã, Don gbɔ dzi ɖi nɔ nu wɔm ɖe eŋu dɔmenyotɔe ƒe 14 kple edzivɔ sɔŋ.\nGbe ɖeka, Peter bia Don be: “Nu ka tae nètsi dzi ɖe ŋunye? Ame sia ame ɖea asi le ŋunye kpoo. Nu ka tae nètsɔ ɖe le eme nam?” Don wɔ mawunyakpukpui etɔ̃ ŋu dɔ aɖaŋutɔe ale be yeƒe numeɖeɖea nawɔ dɔ ɖe Peter dzi. Gbã, ebia Peter be enya be ŋkɔ le Mawu si hã, eye wòʋu Psalmo 83:18 nɛ be eya ŋutɔ naxlẽe le Biblia me tẽe. Eyome, esi Don di be yeana Peter nanya nu si tae yetsɔ ɖe le eme nɛ ta la, exlẽ nya si le Romatɔwo 10:13, 14, si gblɔ be, “ame sia ame si yɔa Yehowa ƒe ŋkɔ la, woaɖee” la nɛ. Mlɔeba, Don xlẽ Mateo 9:36 nɛ eye wògblɔ na Peter be eya ŋutɔ hã naxlẽe. Mawunyakpukpui ma gblɔ be: “Esi wòkpɔ amehawo la, woƒe nu wɔ nublanui nɛ, elabena wowɔ fu wo, eye wotsi yame abe alẽ siwo nu kplɔla mele o la ene.” Esi Peter xlẽe vɔ la, aɖatsi lólo ɖe ŋku dzi nɛ eye wòbia Don be: “Nye hã alẽawo dometɔ ɖekae menyea?”\nPeter dze tɔtrɔwɔwɔ gɔme. Ele tsi, elũ ge nyuie, eye wòdo awu nyui siwo Don tsɔ nɛ. Tso ekema dzi la, Peter nɔa dzadzɛ ɣesiaɣi.\nAgbalẽ aɖe nɔ Peter si, si me wòŋlɔa ŋkekea me nudzɔdzɔwo ɖo. Nu siwo wòŋlɔ ɖe agbalẽa ƒe gɔmedzedze la wɔ nublanui, gake esiwo wòva ŋlɔ emegbe ya to vovo kura. Gbe ɖeka, eŋlɔ ɖe agbalẽa me be: “Egbea meva nya Mawu ƒe ŋkɔ. Fifia, metea ŋu doa gbe ɖa na Yehowa. Edzɔ dzi nam ŋutɔ be meva nya eƒe ŋkɔ. Don gblɔ be Yehowa ate ŋu azu Xɔ̃nye si mate ŋu agblɔ nya sia nya na le ɣeyiɣi ɖe sia ɖe me, eye aɖo tom.”\nNya mamlɛtɔ si Peter ŋlɔ ɖe agbalẽa me la yi na eya ŋutɔ nɔviawo. Eŋlɔ bena:\n“Nye lãme mele kɔkɔm egbea o. Metsi fifia, eye ewɔ nam be nye kuɣi le ɖoɖom. Ne esiae nye ŋkeke mamlɛtɔ si makpɔ ɣe hã la, menyae be magava kpɔ xɔ̃nye [Don] ake le Paradiso me. Ne miele nya sia xlẽm la, efia be nyemegali o. Gake ne miekpɔ ŋutsu aɖe le nye kuteƒe si miedze si o la, mite ɖe eŋu miaɖo dze kplii; azɔ hã, maɖe kuku na mi be miaxlẽ agbalẽ blɔ sia [Biblia-srɔ̃gbalẽ si nye “Nyateƒe, Si Kplɔa Ame Yia Agbe Mavɔ Mee,” si wotsɔ nɛ ƒe aɖewo va yi lae wòwɔnɛ]. * Agbalẽa gblɔ be magakpɔ xɔ̃nyea ake le Paradiso me. Meka ɖe esia dzi kple dzi blibo. Mia nɔvi lɔlɔ̃a, Peter.”\nEsi wowɔ kua vɔ la, Peter nɔvinyɔnu Ummi gblɔ be: “Ƒe eve aɖewoe nye esia la, Peter ɖo dze aɖe kplim. Mede dzesii be enɔ dzidzɔ kpɔm; megakpɔ dzidzɔ nenema kpɔ o ƒe geɖee nye ema. Eko alɔgbɔnu gɔ̃ hã.” Ummi gblɔ na Don be: “Maxlẽ agbalẽa, elabena ne nane te ŋu wɔ dɔ ɖe nɔvinyea dzi la, ke nu tɔxɛ aɖee wòanye.” Ummi lɔ̃ hã be Yehowa Ðasefo aɖe nasrɔ̃ agbalẽ si wova ta emegbe, si nye Nuka Tututue Nye Biblia ƒe Nufiafia? kpli ye.\nMíawo hã míate ŋu akpɔ nu ayi ŋgɔ wu amewo ƒe dzedzeme ko, aɖee afia be míelɔ̃ amewo vavã ahagbɔ dzi ɖi na ame ƒomeviwo katã. (1 Tim. 2:3, 4) Ne míewɔe alea la, míate ŋu akpe ɖe ame siwo le abe Peter ene, siwo ƒe dzedzeme manyo ame ŋu o, evɔ dzi nyui le wo si, la ŋu. Míate ŋu aka ɖe edzi be, Mawu, ame si “kpɔa keke dzi me ke” la, ana nyateƒea natsi le ame siwo si dzi ƒe nɔnɔme nyui le la ƒe dziwo me.—1 Sam. 16:7; Yoh. 6:44.\n^ mm. 7 Yehowa Ðasefowoe tae, gake womegale etam fifia o.\nƉoe Ɖe Amewo Ɖoe Ɖe Amewo Ðe Nàte Ŋu Akpɔ Nu Ayi Ŋgɔ Wu Amewo Ƒe Dzedzemea?


1 Korintotɔwo 11 | Biblia Le Internet Dzi | Xexe Yeye Gɔmeɖeɖe (1984)\n1 Korintotɔwo 11:1-34\n11 Mizu srɔ̃nyelawo, abe ale si nye hã menye Kristo srɔ̃la ene. 2 Ke mele mia kafum, elabena mieɖoa ŋku dzinye le nuwo katã me, eye mielé ɖoɖoawo me ɖe asi goŋgoŋ, abe ale si metsɔ wo de mia sii ene. 3 Gake medi be mianya be ŋutsu sia ŋutsu ƒe tae nye Kristo la; eye nyɔnu hã ƒe tae nye ŋutsu; ke Kristo la hã ƒe tae nye Mawu. 4 Ŋutsu sia ŋutsu, si tsyɔa nu ta hafi doa gbe ɖa alo gblɔa nya ɖi la, doa ŋukpe eƒe ta; 5 gake nyɔnu sia nyɔnu, si metsyɔa nu ta hafi doa gbe ɖa alo gblɔa nya ɖi o la, doa ŋukpe eƒe ta, elabena ele ko abe nyɔnu si wolũ ta na la ene. 6 Elabena ne nyɔnu aɖe metsyɔa nu ta o la, nena woakpa ɖa nɛ; gake ne enye ŋukpe na nyɔnu aɖe be wòana woakpa ɖa nɛ alo woalũ ta nɛ la, ekema netsyɔ nu ta. 7 Elabena medze be ŋutsu natsyɔ nu ta o, elabena Mawu ƒe nɔnɔme kple ŋutikɔkɔe wònye; gake nyɔnue nye ŋutsu ƒe ŋutikɔkɔe. 8 Elabena ŋutsu metso nyɔnu me o, nyɔnu boŋ ye tso ŋutsu me; 9 eye gawu la, womewɔ ŋutsu le nyɔnu ta o, nyɔnu boŋ ye wowɔ le ŋutsu ta. 10 Esia tae wòle be ɖokuibɔbɔ ɖe ŋusẽ te ƒe dzesi nanɔ nyɔnu ƒe ta, le mawudɔlawo ŋuti. 11 Hekpe ɖe eŋu la, le Aƒetɔ la me la, nyɔnu meli ŋutsu manɔmee o, eye ŋutsu hã meli nyɔnu manɔmee o. 12 Elabena ale si ko nyɔnu tso ŋutsu me la, nenema kee ŋutsu hã to nyɔnu me va; gake nuwo katã tso Mawu gbɔ. 13 Mia ŋutɔwo mibu eŋu kpɔ: Ðe wòsɔ be nyɔnu nado gbe ɖa na Mawu ne metsyɔ nu ta oa? 14 Ðe dzɔdzɔme ŋutɔ mefia mi be, ne ɖa legbe le ta na ŋutsu la, enye ŋukpe nɛ; 15 gake ne ɖa legbe le ta na nyɔnu la, ŋutikɔkɔe wònye nɛ oa? Elabena wotsɔ ɖa nae ɖe tatsyɔnu teƒe. 16 Ke hã, ne ame aɖe le nya hem be ɖoɖo bubu aɖe li le nya sia ŋu la, bubu aɖeke mele mía si o, eye ɖeke mele Mawu ƒe hameawo hã si o. 17 Gake esi mele mɔfiame siawo nam mi la, nyemele mia kafum o, elabena ne miekpe ta la, nuwo menyona ɖe edzi o, ɖe wogblẽna ɖe edzi boŋ. 18 Elabena gbã la, mese be, ne mieva kpe ta le hamea me la, mamawo nɔa mia dome; eye mexɔ edzi se le go aɖe me. 19 Elabena ele be kɔmamawo hã nanɔ mia dome, bene mia dometɔ siwo ŋu wokpɔ ŋudzedze ɖo la naɖe dzesi. 20 Eya ta ne mieva ƒo ƒu ɖe afi ɖeka la, miete ŋu ɖua Aƒetɔ ƒe fiẽnuɖuɖu la ale si dze o. 21 Elabena ne ɣeyiɣia de be miaɖui la, ame sia ame ɖua ye ŋutɔ ƒe fiẽnuɖuɖu gbã, eye ale dɔ nɔa ame aɖe wum, gake ame bubu ya mua aha. 22 Aƒewo le mia si be miaɖu nu ahano nu le wo me ɖe? Alo ɖe miedoa vlo Mawu ƒe hame la, eye miedoa ŋukpe ame siwo si naneke mele o laa? Nya kae magblɔ na mi? Ðe makafu mia? Nyemele mia kafum le nu sia me o. 23 Elabena nu si mexɔ tso Aƒetɔ la gbɔ lae metsɔ de asi na mi, be le zã si me woade Aƒetɔ Yesu asi la, etsɔ abolo, 24 eye esi wòda akpe ɖe eta vɔ la, eŋe eme, gblɔ be: “Esia tsi tsitre ɖi na nye ŋutilã, si wotsɔ na ɖe mia ta. Minɔ esia wɔm hena ŋkuɖoɖo dzinye.” 25 Nenema kee wòwɔ le kplu la hã gome le fiẽnuɖuɖu la megbe, esi wògblɔ be: “Kplu sia tsi tsitre ɖi na nubabla yeye, si wowɔ to nye ʋu dzi la. Minɔ esia wɔm, ɣesiaɣi si mienoe la, hena ŋkuɖoɖo dzinye.” 26 Elabena ɣesiaɣi si mieɖu abolo sia, eye mieno nu le kplu sia nu la, miele gbeƒã ɖem Aƒetɔ la ƒe ku, va se ɖe esime wòava ɖo. 27 Eya ta ame sia ame si ɖua abolo la, alo noa nu le Aƒetɔ la ƒe kplu la nu madzemadzee la, aɖi fɔ le Aƒetɔ la ƒe ŋutilã kple eƒe ʋu ŋu. 28 Ame nedzro eɖokui me kpɔ nyuie gbã be yedze hã, eye ale wòaɖu abolo la ƒe ɖe, eye wòano nu le kplu la nu. 29 Elabena ame si medzro nu si ŋutilã la fia me kpɔ nyuie hafi ɖunɛ, eye wònonɛ o la, eɖua ʋɔnudɔdrɔ̃ henoa ʋɔnudɔdrɔ̃ na eɖokui. 30 Esia tae mia dometɔ geɖewo gbɔdzɔ, eye wodze dɔ, eye geɖewo hã le alɔ̃ dɔm le ku me. 31 Gake ne míadzro mía ɖokui me kpɔ nyuie la, womadrɔ̃ ʋɔnu mí o. 32 Ke hã, ne wodrɔ̃ ʋɔnu mí la, Yehowae le hehe nam mí, bene woagabu fɔ mí kpe ɖe xexea ŋu o. 33 Eya ta nɔvinyewo, ne mieva kpe ta be yewoaɖui la, milala mia nɔewo. 34 Ne dɔ le ame aɖe wum la, neɖu nu le aƒe me, bene miagava kpe ta wòazu ʋɔnudɔdrɔ̃ na mi o. Ke ne meva ɖo mia gbɔ afi ma hã la, makpɔ nya susɔeawo gbɔ.\n1 Korintotɔwo 11


Marko 5 | Biblia Le Internet Dzi | Xexe Yeye Gɔmeɖeɖe\nYesu nya gbɔgbɔ vɔ̃wo de hawo me (1-20)\nYairo vinyɔnu; nyɔnu aɖe ka asi Yesu ƒe awudziwui ŋu (21-43)\n5 Eye wova ɖo ƒua ƒe go kemɛ le Gerasatɔwo ƒe anyigba dzi.+ 2 Esi Yesu ɖi le tɔdziʋua me teti ko la, ŋutsu aɖe si dzi gbɔgbɔ makɔmakɔ aɖe kpɔ ŋusẽ ɖo la do tso yɔdowo* dome va do goe. 3 Yɔdoawo domee nye enɔƒe, eye va se ɖe ɣemaɣi la, ame aɖeke mete ŋu blae ɖi alo de kɔsɔkɔsɔ gɔ̃ hãe o. 4 Elabena enuenu wodea kunyowu kple kɔsɔkɔsɔe, gake etsoa kɔsɔkɔsɔawo, eye wòŋea kunyowuawo; eye ame aɖeke metea ŋu kpea edzi o. 5 Eye ɖaa zã kple keli wònɔa yɔdowo me kple towo dzi henɔa ɣli dom, eye wòtsɔa kpewo nɔa eɖokui sim. 6 Ke esi wòkpɔ Yesu le adzɔge ɖaa la, eƒu du va dze klo ɖe eŋkume.+ 7 Eye wòdo ɣli kple gbe sesẽ gblɔ be: “Nya kae le nye kpli wò dome, Yesu, Mawu Dziƒoʋĩtɔ la ƒe Vi? Tà Mawu nam be màwɔ fum o.”+ 8 Elabena Yesu gblɔ nɛ be: “Wò, gbɔgbɔ makɔmakɔ, do go le amea me.”+ 9 Ke Yesu biae be: “Ŋkɔwò ɖe?” Eye wòɖo eŋu nɛ be: “Ŋkɔnyee nye Aʋakɔ, elabena míesɔ gbɔ.” 10 Eye ŋutsua ɖe kuku na Yesu vevie be wòaganya gbɔgbɔawo dzoe le nutoa me o.+ 11 Ke hawo+ ƒe hatsotso gã aɖe le afi ma le nu ɖum le toa dzi.+ 12 Eye gbɔgbɔawo ɖe kuku nɛ be: “Nya mí ɖo ɖe haawo me be míage ɖe wo me.” 13 Eye wòɖe mɔ na wo. Gbɔgbɔ makɔmakɔawo do go yi ɖe haawo me, eye haawo ƒu du kplikplikpli to to la dzi* ge dze ƒu la me doo, woanɔ abe akpe eve ene, eye wono tsi ku ɖe ƒu la me. 14 Ke hakplɔviawo sí eye wova gblɔ nya la le dua me kple kɔƒewo me, eye amewo yi ɖakpɔ nu si dzɔ la.+ 15 Wova Yesu gbɔ eye wokpɔ ŋutsu si me gbɔgbɔ vɔ̃wo ƒe aʋakɔa nɔ la, edo awu henɔ anyi, eye eƒe mo kɔ, ale vɔvɔ̃ ɖo wo. 16 Eye ame siwo kpɔ nu si dzɔ ɖe ŋutsu si me gbɔgbɔ vɔ̃awo nɔ tsã kple haawo dzi la, ka eta na vavalawo. 17 Eya ta woɖe kuku na Yesu vevie be wòadzo le yewoƒe nutoa me.+ 18 Ke esi wòle gegem ɖe tɔdziʋua me la, ŋutsu si me gbɔgbɔ vɔ̃wo nɔ la ɖe kuku nɛ vevie be yeayi kplii.+ 19 Gake mena mɔe o, ke boŋ egblɔ nɛ be: “Yi aƒe me le ƒowòmetɔwo gbɔ, eye nàgblɔ nu siwo katã Yehowa* wɔ na wò kple ale si wòkpɔ nublanui na wòe la na wo.” 20 Ŋutsu sia dzo hede asi gbeƒãɖeɖe me le Dekapoli* tso nu siwo katã Yesu wɔ nɛ la ŋuti, eye wòwɔ nuku na ameawo katã. 21 Esi Yesu ɖo tɔdziʋua gatso ƒua va go kemɛ dzi la, ameha gã aɖe ƒo ƒu ɖe eŋu, esime wònɔ ƒua nu.+ 22 Ke ƒuƒoƒea dzi kpɔlawo dometɔ ɖeka si ŋkɔe nye Yairo la va, eye esi wòkpɔe la, edze klo ɖe eƒe afɔnu.+ 23 Eye wòɖe kuku nɛ vevie ŋutɔ be: “Vinyenyɔnuvi dze dɔ vevie.* Meɖe kuku, va da asi ɖe edzi+ bena eƒe lãme nasẽ ne wòatsi agbe.” 24 Eye wòyi kplii, ke ameha gã aɖe dze eyome, eye womimii ɖo. 25 Azɔ nyɔnu aɖe si nɔ ʋusisidɔ+ lém ƒe wuieve sɔŋ+ la hã le afi ma. 26 Nyɔnu sia kpe fu le atikewɔla geɖewo si me, eye wògblẽ eƒe nunɔamesiwo katã, gake dɔa meka ɖe eme nɛ o, ke boŋ ɖeko wòganyra ɖe edzi. 27 Esi wòse Yesu ŋkɔ la, eto ameha la dome va Yesu megbe, eye wòka asi eƒe awudziwui ŋu,+ 28 elabena egblɔna le eɖokui me be: “Ne meka asi eƒe awudziwui teti ŋu la, mahaya.”+ 29 Eye enumake ʋusisi la nu tso, eye wòse le lãme be dɔléle vɔ̃ɖi la vɔ na ye. 30 Enumake Yesu de dzesii be ŋusẽ+ do go le ye me, ale wòtrɔ le ameha la dome hebia be: “Ame kae ka asi nye awudziwuiwo ŋu?”+ 31 Ke eƒe nusrɔ̃lawo gblɔ nɛ be: “Èkpɔe be ameha la mimi wò ɖo tso hafi nèle biabiam be, ‘Ame kae ka asi ŋunye?’” 32 Ke etsa ŋku godoo va kpe be yeakpɔ ame si wɔ nu sia. 33 Vɔvɔ̃ ɖo nyɔnu la, eye wòle dzodzom nyanyanya, elabe enya nu si dzɔ ɖe edzi, eye wòva dze klo ɖe Yesu ŋkume hegblɔ nyateƒea katã nɛ. 34 Yesu gblɔ nɛ be: “Vinyenyɔnu, wò xɔse na nèhaya. Heyi le ŋutifafa me,+ eye nàhaya tso wò dɔléle vɔ̃ɖi la si me.”+ 35 Esi wògale nuƒoƒo dzi la, ame aɖewo tso ƒuƒoƒedzikpɔla Yairo ƒe aƒe me va gblɔ be: “Viwònyɔnuvi la ku! Nu ka ƒe fue nàgaɖe na Nufiala la?”+ 36 Ke Yesu se nya si gblɔm wole la, eye wògblɔ na ƒuƒoƒedzikpɔla la be: “Mègavɔ̃ o, wò ya xɔ se ko.”+ 37 Ke meɖe mɔ na ame aɖeke be wòakplɔ ye ɖo o, negbe Petro, Yakobo kple Yohanes, si nye Yakobo nɔvi la ko.+ 38 Ale wova ƒuƒoƒedzikpɔla la ƒe aƒe me, eye wòkpɔ be teƒea tɔ zi eye amewo le avi fam hele ɣli dom bobobo.+ 39 Esi wòge ɖe aƒea me la, ebia wo be: “Nu ka tae miele avi fam ale hena aƒea me tɔ zi? Ðevia meku o, ke boŋ alɔ̃ dɔm wòle.”+ 40 Ale wode asi ekoko me. Ke esi wòna wo katã do go la, ekplɔ ɖevia fofo kple dadaa kpakple ame siwo kpe ɖe eŋu la ɖe asi, eye wòyi afi si ɖevia le. 41 Esi wòlé ɖevia ƒe alɔnu la, egblɔ nɛ be: “Talita kumi,” si gɔmee nye: “Nyɔnuvi, mele egblɔm na wò be, ‘tsi tsitre!’”+ 42 Enumake nyɔnuvia tsi tsitre eye wòzɔ azɔli. (Nyɔnuvi la xɔ ƒe wuieve.) Eye gbɔgblɔ bu ɖe edzilawo eye wogli kple dzidzɔ. 43 Ke ede se na wo vevie be womegana ame aɖeke nase nya sia o,+ eye wògblɔ na wo be woadi nane nɛ wòaɖu.\n^ Alo, “to la dzi va ɖo eƒe aga nu.”\n^ Alo, “Du Ewoawo Ƒe Nuto Me.”\n^ Alo, “ɖo kudo nu.”


Amos 8 | Biblia Le Internet Dzi | Xexe Yeye Gɔmeɖeɖe\nDzomeŋɔlikutsetse kusi ƒe ŋutega la (1-3)\nWobu fɔ ameteɖeanyilawo (4-14)\n8 Nu si Aƒetɔ Dziɖulagã Yehowa na mekpɔe nye esi: Mekpɔ dzomeŋɔlikutsetse kusi ɖeka. 2 Eye wògblɔ be, “Amos, nu ka kpɔm nèle?” Eye meɖo eŋu be, “Kusi si yɔ kple dzomeŋɔlikutsetsewo.” Eye Yehowa gblɔ nam be: “Nye dukɔ Israel ƒe nuwuwu ɖo. Nyemagatsɔe ake wo azɔ o.+ 3 ‘Gbedoxɔmehadzidziwo atrɔ azu konyifafa gbe ma gbe,’+ Aƒetɔ Dziɖulagã Yehowa ye gblɔe. ‘Woatsɔ ame kukuwo aƒu gbe ɖe afi sia afi+—ɖoɖoe azi toŋ!’ 4 Misee, mi ame siwo fanyaa ame dahewo,Ame siwo nana ame fafawo nu yina le anyigba la dzi,+ 5 Ame siwo le gbɔgblɔm be: ‘Ɣekaɣi dzinu yeye nu le yiyi ge,+ ne míadzra míaƒe agblemenukuwo,Eye ɣekaɣie Sabat nu le yiyi ge,+ ne míadzra agblemenuku? Ne míatò efa* nudzidzenu ɖe eme wòanɔ sue,Ne míadzi sekel* ɖe edziEye míaŋe nudanu ɖe eme atsɔ aba amee;+ 6 Ne míaƒle hiãtɔ ɖe klosalo nu,Kple ame dahe ɖe afɔkpa dodo ɖeka ƒe asi nu,+Eye míadzra nuku manyomanyo na amewo?’ 7 Yehowa tà Yakob ƒe Dàda be:+‘Nyemaŋlɔ woƒe nuwɔnawo be akpɔ gbeɖe o.+ 8 Menye esia tae anyigba la adzo kpekpekpe,Eye edzinɔlawo katã axa nu,+ Anyigba la aɖɔ abe Nil ene,Eye wòadze agbo ahadze eme abe Egipte ƒe Nil ene oa?’+ 9 Aƒetɔ Dziɖulagã Yehowa be,‘Le ŋkeke ma dzi la, mana ɣe naɖo to le ŋdɔkutsu dzatsɛ,Eye mana viviti nado ɖe anyigba la dzi le ŋkeke me.+ 10 Matrɔ miaƒe ŋkekenyuiwo woazu nuxaxa,+Kple miaƒe hadzidziwo katã woazu konyifahawo. Mana amewo katã nasa akpanya ɖe ali, eye tawo katã abebe;Mana wòanɔ abe ale si woxaa nu le tenuvi ta ene,Eye eƒe nuwuwu anɔ abe ŋkeke vɔ̃ ene.’ 11 ‘Kpɔ ɖa! ŋkekewo li gbɔna,’ Aƒetɔ Dziɖulagã Yehowa ye gblɔe,‘Esime maɖo dɔwuame ɖe anyigba la dzi,Ke menye abolodɔ alo tsikɔwuame ɖe tsi ŋu o,Ke boŋ ɖe Yehowa ƒe nyawo sese ŋu.+ 12 Woanɔ ya mum tso atsiaƒu nu yi atsiaƒu nu,Tso dziehe yi ɣedzeƒe. Woanɔ tsatsam anɔ Yehowa ƒe nya dim, ke womakpɔe o. 13 Gbe ma gbe la, ɖetugbui dzetugbeewoKple ɖekakpuiwo aku ƒenyi le tsikɔwuame ta; 14 Ame siwo tàa Samaria+ ƒe legbawo,* eye wogblɔna be,“Oo Dan,+ zi ale si wò mawu le agbe! Eye zi ale si Beer-Seba+ ƒe mɔ li!” la, Woadze anyi, eye womagafɔ o.’”+\n^ Alo, “Samaria ƒe fɔɖiɖi.”


Ale Si Nàdi Agbalẽwo | JW.ORG Kpekpeɖeŋunaƒe\nAgbalẽ, odio kple video alafa geɖewo le jw.org ƒe akpa si nye AGBALẼWO. Ne èdi be yeake ɖe agbalẽ aɖe ŋu bɔbɔe la, zɔ ɖe mɔfiame siwo gbɔna la dzi.\nAle si nàdi agbalẽ aɖe ƒe tanya aɖe koŋ\nAle si nàdi magazine aɖe koŋ\nAle si nàwɔ akpɔ fɔmat siwo me agbalẽawo le\nAle Si Nàdi Agbalẽ Aɖe Me Nya Aɖewo Koŋ\nNe ènya agbalẽ aɖe ƒe tanya alo tanyaa ƒe akpa aɖe la, zã mɔnu siwo gbɔna be nàke ɖe eŋu kaba.\nYi AGBALẼWO > AGBALẼWO KPLE AGBALẼ GBADZAWO.\nZi aɖakavi si me woŋlɔ ɖo be Wo Katã dzi eye nàŋlɔ nya siwo dze le agbalẽ si dim nèle la ƒe tanya me la dometɔ aɖewo. Le kpɔɖeŋu me, ne èle Biblia ƒe Nufiafia gbalẽa dim la, ŋlɔ “nufiafia.” Agbalẽ siwo ƒe tanya me “nufiafia” dze le koe adze. Tia agbalẽ si dim nèle la ƒe tanyaa.\nZi Dii dzi.\nYi AGBALẼWO > MAGAZINEWO.\nNe èʋu axa sia la, nu gbãtɔ siwo dzena la woe nye Nyɔ! yeyetɔ ene kple Gbetakpɔxɔ si míemana yeyetɔ ene kple Gbetakpɔxɔ si míesrɔ̃na kple Gbetakpɔxɔ si gɔme sese le bɔbɔe wu enyi. (Magazine siawo dometɔ aɖewo mele gbe aɖewo me o.) Ne èdi be yeake ɖe magazine aɖe koŋ ŋu la, wɔ nu siwo gbɔna:\nTia magazine si ƒomevi wònye kple ƒe si me tɔ wònye le aɖakavi siwo me woŋlɔ ɖo be Magazinewo Katã kple Yeyetɔwo la me.\nMɔ vovovo evee li siwo nu nàte ŋu atiae be agbalẽwo nadze le. Àte ŋu atiae be wonedze le akasa nu alo wo nɔewo te le dzesi si gbɔ woŋlɔ ɖo be Dzedzeme la gbɔ.\nNe èzi Akasa Nu ƒe dzesia dzi la, agbalẽwo aɖo kpokploe ɖe akasa nu. Ðoɖo sia nue agbalẽwo adze le ne èʋu afi sia.\nNe ètiae be agbalẽawo neɖo le Akasa Nu la, agbalẽawo ƒe akpa dzi, kɔpiwɔwɔ ƒe dzesi kple agbalẽawo dometɔ ɖe sia ɖe ƒe tanya adze. Tsɔ kɛrsa ɖo dzesiawo dometɔ ɖeka dzi (ne asitelefon alo tablɛt zãm nèle la, te asi edzi) ne nàkpɔ agbalẽawo ƒe fɔmat vovovowo (PDF, EPUB kple odiowo).\nZi Wo Nɔewo Te ƒe dzesia dzi ne nàtrɔ ɖoɖo si nu agbalẽawo adze le.\nNe ètia Wo Nɔewo Te la, fɔmat siwo katã me agbalẽ ɖe sia ɖe le la adze.\nLe agbalẽ aɖewo gome la, woƒe nuŋɔŋlɔ lolotɔ kple bubuwo hã nɔa anyi. Le kpɔɖeŋu me, ne èzi PDF dzi la, aɖakavi aɖe aʋu eye àkpɔ agbalẽ ma ƒe vovovo siwo le fɔmat ma me la le afi ma. Zi esi ƒe kɔpi nèdi be yeawɔ la ƒe kadodo dzi ne nàwɔ eƒe kɔpi.\nNe woda agbalẽ aɖe ɖe nyatakakadzraɖoƒea si nèdi be yeaxlẽ la, ŋlɔ nya alo nyagbe aɖe si dzi nèɖo ŋkui le nyatia alo taa me nàtsɔ adii le Nudiƒe la.\nZi Nudidi ƒe dzesia dzi. Le aɖakavia me la, ŋlɔ nya alo nyagbe si dim nèle eye nàzi Dii dzi. Ne èɖo ŋku nya alo nyagbe vevi siwo le nyatia me dometɔ aɖewo dzi la, ŋlɔ wo katã ɖe nudiƒea. Esia ana nyatia alo tanya nadze le nyati siwo adze gbã la dome.\nÀte ŋu awɔ nu siwo gbɔna ne èdi be yeadi agbalẽwo ƒe tanyawo ɖeɖe ko:\nZi Nudidimɔnu Deŋgɔ alo Nudidimɔnu Ƒe Tiatiawo ƒe kadodoa dzi.\nTia Agbalẽwo ƒe aɖakavia le tanya si nye Hatsotsowo te.


Kolosetɔwo 4 | Biblia Le Internet Dzi | Xexe Yeye Gɔmeɖeɖe\nAɖaŋuɖoɖo na aƒetɔwo (1)\n“Minɔ gbedodoɖa dzi ɖaa” (2-4)\nZɔzɔ le nunya me le nuwɔwɔ kple ame siwo le egodo la me (5, 6)\nGbedoname mamlɛawo (7-18)\n4 Mi aƒetɔwo, miwɔ nu si le dzɔdzɔe kple nu si sɔ la ɖe miaƒe kluviwo ŋu, eye minyae be Aƒetɔ le miawo hã mia si le dziƒo.+ 2 Minɔ gbedodoɖa dzi ɖaa,+ ne miele gbedodoɖa dzi la, minɔ ŋudzɔ eye miada akpe.+ 3 Le ɣeyiɣi ma ke me la, mido gbe ɖa ɖe míawo hã mía ta,+ ale be Mawu naʋu nya la ƒe ʋɔtru na mí, be míate ŋu agblɔ Kristo la ŋuti nya ɣaɣla kɔkɔe, si tututu ta mele gaxɔ me ɖo la,+ 4 ne mate ŋu agblɔe eme nakɔ abe ale si wòdze be mawɔe la ene. 5 Miyi edzi miazɔ le nunya me le nuwɔwɔ kple ame siwo le egodo la me, eye miwɔ miaƒe ɣeyiɣi ŋu dɔ le mɔ nyuitɔ nu.*+ 6 Mina miaƒe nya nadze to ɣesiaɣi, eye dze nanɔ eme,+ ne mianya ale si wòdze be miaɖo nya ŋu na ame sia ame.+ 7 Nɔvinye lɔlɔ̃tɔ Tikiko,+ si nye subɔla wɔnuteƒe kple hati kluvi le Aƒetɔ la me la, agblɔ nu siwo katã dzɔ ɖe dzinye la na mi. 8 Mele edɔm ɖe mia gbɔ be mianya ale si míele, eye wòafa akɔ na miaƒe dziwo. 9 Mele eya kple Onesimo,+ nɔvinye nuteƒewɔla lɔlɔ̃a, si tso mia gbɔ la dɔm; woagblɔ ale si nuwo le le mía gbɔ afi sia la katã na mi. 10 Aristarko,+ si le gaxɔ me kplim, do gbe na mi, Barnaba ƒe ƒometɔ Marko+ hã (ame si ƒe nya míegblɔ na mi be ne eva mia gbɔ la, miaxɔe nyuie),+ 11 kple Yesu si woyɔna be Yusto, ame siwo nye aʋatsotsotɔwo, hã do gbe na mi. Ame siawo koe nye nye hadɔwɔlawo na Mawu Fiaɖuƒe la, eye ame siawo va zu akɔfafa* gã aɖe nam. 12 Epafra,+ ame si tso mia gbɔ eye wònye Kristo Yesu ƒe kluvi la, do gbe na mi. Edoa gbe ɖa vevie ɖe mia ta ɣesiaɣi, be mlɔeba la, miasu te bliboe, eye kakaɖedzi sẽŋu nanɔ mia si le Mawu ƒe lɔlɔ̃nu blibo la me. 13 Elabena mele ɖase ɖim le eŋu be, edzea agbagba geɖe ɖe miawo kple ame siwo le Laodikea kpakple ame siwo le Hierapoli la ta. 14 Luka,+ atikewɔla lɔlɔ̃tɔ la, do gbe na mi, eye Dema+ hã do gbe na mi. 15 Mido gbe na nɔvi siwo le Laodikea nam, eye mido gbe na Nimfa kpakple hame si le eƒe aƒe me la nam.+ 16 Eye ne miexlẽ agbalẽ sia vɔ la, miwɔ ɖoɖo woaxlẽe+ le hame si le Laodikea hã me, eye miawo hã miaxlẽ esi tso Laodikea la. 17 Migblɔ na Arkipo+ be: “Lé fɔ ɖe subɔsubɔdɔ si nèxɔ le Aƒetɔ la me ŋu nàwɔe ade goe.” 18 Nye, Paulo ƒe gbedoname si metsɔ nye ŋutɔ nye asi ŋlɔ lae nye esi.+ Miɖo ŋku edzi be mekpɔtɔ le ga me.+ Mawu ƒe amenuveve nanɔ kpli mi.\n^ Egɔmeɖeɖe tẽe, “mitsɔ nuwo sa vɔ hena ɣeyiɣi ɖoɖi la.”\n^ Alo, “ŋusẽdodo.”


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Basque Bislama Catalan Chichewa China Mandaringbe (Bɔbɔetɔ) China Mandaringbe (Xoxotɔ) Chol Croatian Czech Danish Dutch Estonian Eŋlisi Eʋegbe Fante Finnish Franse Georgian German Greek Gun Haitian Creole Hebrew Hiligaynon Hungarian Indonesian Italian Japanese Kannada Kikamba Kinyarwanda Kirghiz Kirundi Kongo Korean Krio Lithuanian Malagasy Malay Malayalam Maya Mingrelian Nahuatl (Huasteca) Ndebele (Zimbabwe) Norwegian Oromo Persian Polish Portuguese Portuguese (Portugal) Punjabi Romanian Russian Samoan Sepedi Serbian Serbian (Roman) Setswana Sinhala Slovak Slovenian Solomon Islands Pidgin Spanish Swahili Swedish Tahitian Tarascan Telugu Tigrinya Tlapanec Tojolabal Totonac Tsonga Turkish Tzeltal Tzotzil Ukrainian Umbundu Urdu Uzbek Valencian Welsh Xhosa Zapotec (Isthmus) Zulu\nLe Memleɖa, March 1, 2014 dzi la, ame 823 siwo me dzidzɔ yɔ fũu la kpe le Nigeria le Yehowa Ðasefowo ƒe Takpexɔ si le Benin City me hena wɔna ɖedzesi aɖe le dukɔ ma me. Tso keke ƒe 1999 me, esime Yehowa Ðasefowo dze Fiaɖuƒe Akpata tutu le dukɔ siwo dzi nu mede o me ƒe ɖoɖoa gɔme la, wotu Fiaɖuƒe Akpata 3,000 le Nigeria.\nWogblɔ ŋutinya kpui aɖe tso afi siwo Yehowa Ðasefowo ƒe hamewo wɔa woƒe kpekpewo le le Nigeria tso ƒe 1920-awo me la ŋu. Le gɔmedzedzea me la, wokpena le amewo ƒe aƒewo kple xɔ siwo wohaya me. Teƒe gbãtɔ si Yehowa Ðasefowo ŋutɔ tu hena kpekpewo wɔwɔ la nye xɔ aɖe si wotu ɖe Ilesa le ƒe 1935 me le Nigeria. Le ƒe 1938 kple 1990 dome la, hamewo dzi ɖe edzi teƒe 200 kloe, hameawo dzi ɖe edzi tso 14 va ɖo 2,681. Avu kple kɔe wònyena na hame geɖewo be woakpɔ teƒe siwo woawɔ kpekpewo le. Hame adee wɔa kpekpe le Fiaɖuƒe Akpata aɖewo me. Eye le teƒe bubuwo la, kpekpevalawo sɔa gbɔ ale gbegbe be womekpɔa mɔ le xɔ siwo me wowɔa kpekpeawo le me o, ale wɔ ame aɖewo nɔa tsitrenu le fesre nu hafi tea ŋu kpɔa gome le kpekpeawo me. Le ɣeyiɣi mawo me la, hame geɖe gakpɔtɔ kpena le amewo ƒe aƒewo me alo sukuxɔwo me kokoko.\nLe ƒe 1990 me la, Yehowa Ðasefowo ƒe alɔdzedɔwɔƒea va te gadodo na hamewo wotsɔ tua Fiaɖuƒe Akpatawo to Fiaɖuƒe Akpata Tuga ƒe ɖoɖoa dzi. Kaka ƒe 1997 naɖo la, Nuto Me Xɔtukɔmitiwo kpe asi ɖe hamewo ŋu wotu akpata yeyewo eye wotrɔ asi le ɖewo hã ŋu, wo katã ƒe xexlẽme le 105. Wotu akpata 13 le ƒe 1997 va se ɖe ƒe 1999 me, eye ɖe sia ɖe tutu xɔ ŋkeke 7 va se ɖe 15.\nTogbɔ be xɔtutu ƒe ɖoɖo sia nɔ afɔ tsɔm nyuie alea hã la, mete ŋu le Ðasefo siwo le dzidzim ɖe edzi le Nigeria la ƒe hiahiãwo gbɔ kpɔm bliboe o. Le April 1998 me la, alɔdzedɔwɔƒea bu akɔnta be yewohiã Fiaɖuƒe Akpata 1,114 le dukɔa me godoo.\nNɔviŋutsu Don Trost, si nye Nigeria Alɔdzekɔmitia me tɔ gblɔ na vavalawo le wɔna tɔxɛ si yi edzi le Benin City la me be: “Dɔ gã nyadri aɖee wònye! Míenɔ mía ɖokuiwo biam be, ‘Aleke dɔ sia anya wɔe?’” Le ƒe 1999 me la, míekpɔ nyabiase sia ƒe ŋuɖoɖo esi wowɔ ɖoɖo be Fiaɖuƒe Akpata Tuha siwo dometɔ ɖe sia ɖe me ame ade va se ɖe enyi le la nakpe asi ɖe Fiaɖuƒe Akpata tutu na hamewo ŋu le dukɔ bliboa me. Woto xɔ kpokploe tutu ƒe mɔnu aɖe vɛ, eye wotua Fiaɖuƒe Akpata 17 ɣleti sia ɣleti le mama dedie nu, eye dɔ sia le edzi yim ƒe 14 sɔŋue nye esia.\nEsi Nɔviŋutsu Trost kafu vavalawo ɖe dɔ nyadri si wowɔ ta vɔ la, egblɔ be akpata geɖe gahiã. Le ƒe 2013 me la, Yehowa Ðasefo siwo le Nigeria la dzi ɖe edzi 8,000 kple edzivɔ. Egblɔ hã be: “Ahiã be míanɔ Fiaɖuƒe Akpata 100 tum ƒe sia ƒe hafi míate ŋu anɔ te ɖe etsɔmehiahiãwo nu.” Le ƒe 2013 me la, Ðasefo siwo le Nigeria ƒe agbɔsɔsɔe nye 351,000 eye wole hame 5,700 kple edzivɔwo me.\nNu ka tae míeyɔa míaƒe tadeaguƒewo be Fiaɖuƒe Akpatawo. Kpɔ ale si xɔ siawo siwo womeɖo atsyɔ̃ na fũu o la ɖea vi na hamewo.\nNu Ka Tae Mieyɔa Afi Siwo Miekpena Le Be Sɔleme Alo Tsɔtsi O?\nXlẽ nu tso afi si ŋkɔ “Yehowa Ðasefowo Ƒe Fiaɖuƒe Akpata” dzɔ tso kple nu si ta míezãa ŋkɔ sia la ŋu.


Amewo ƒe Susu le Tsitsi ŋu Le Tɔtrɔm\nNyɔ! | 2001-09-08\nGBE BUBU Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Ukrainian Vietnamese\nƑE NENIE nàxɔ hafi azu ame tsitsii? Edze abe ɖe ŋuɖoɖoa nɔ te ɖe amesi nèbia nyaae dzi ene. Ƒewuiviwo aɖo eŋu kple dzidzɔ enumake be amesiame si xɔ ƒe 25 la zu ame tsitsi.\nGake fefewɔƒehadzilawo ya xɔa ƒe geɖe wu hafi wobua wo be woɖo woƒe sɔhɛ me. Nyatakaka aɖe si dze le Australia ƒe nyadzɔdzɔgbalẽ si nye Sun—Herald me gblɔ le amesiwo tsɔ woƒe susu ɖo ŋgɔyiyi kpɔkpɔ le dɔwɔƒe dzi ŋu be: “Nyateƒe si li egbea enye be ne mènya te ŋu kpɔ dzidzedze le agbe me hafi xɔ ƒe 40 o ko la, màgakpɔ dzidzedze gbeɖe o.”\nEŋuti Nukpɔsusu Siwo Bɔ\nAme aɖewo asusui be ame tsitsiwo te ŋu dzea afɔku bɔbɔe eye woƒe nusɔsrɔ̃ ŋutete le ʋɛ wu eye ŋusẽ vɔna le wo ŋu kabakaba. Ðe wòsɔ be woabui nenemaa? Xexeame ƒe Lãmesẽ Habɔbɔ bu akɔnta be le Europa katã la, “ame etɔ̃ ɖesiaɖe siwo dzea ʋufɔku la dometɔ ɖeka nyea amesi xɔ ƒe 25 alo amesi mexɔ nenema o.” Gakpe ɖe eŋu la, ƒe 30 kple 40 domee ŋutilã ƒe gbɔdzɔgbɔdzɔ kabakaba yia edzi le wu, eye kpeɖodzi aɖeke meli si fia be amesiwo le lãmesẽ me ƒe tamebubu ŋutete dzi ɖena kpɔtɔna ne wole tsitsim o.\nKe alesi wobunɛ be ame tsitsiwo nyea dɔnɔwo ya ɖe? Agbalẽ si nye Medical Journal of Australia gblɔ be: “Alakpadzixɔse aɖe si bɔ enye be tsitsi kple dɔlélee zɔna.” Nyateƒea enye be ame tsitsi geɖe gakpɔtɔ le lãmesẽ me eye womebua wo ɖokui be yewotsi o. Ame geɖe sena le wo ɖokui me abe alesi Amerika-dziɖuɖumegã Bernard Baruch ene, esi wògblɔ be: “Nye ya amesi mebuna ame tsitsi ɣesiaɣie nye amesiwo tsi wum ƒe wuiatɔ̃.”\nEkema nukatae woɖea ɖeklemi ame tsitsiwo hebua nazã gɔ̃ hã ɖe wo ŋu? Ŋuɖoɖoa ƒe akpa gãtɔ nɔ te ɖe alesi amewo bua tsitsii dzi.\nAlesi Amewo Bua Tsitsii\nMax Frankel gblɔ le New York Times Magazine me be: “Amerikatɔwo va le vivi dom ɖe sɔhɛmenɔnɔ ŋu ale gbegbe be wona nyakakadɔwɔƒewo ƒe nukpɔsusu le ame tsitsiwo ŋu va tro.” Efa konyi be: “Woɖe ame tsitsiwo ɖa keŋkeŋ kloe le nyakakadɔwɔƒewo ƒe dɔwɔnawo me.” Ðewohĩ esia ana míese nuwɔna aɖe si tsi tre ɖe eɖokui ŋu si wode dzesii le UNESCO Courier me la me, esi nye be: “Ameƒomea mewɔ nu na woƒe ame tsitsiwo alea gbegbe . . . kpɔ o. Wonaa gakpekpeɖeŋu wo eye wokpɔa wo ta le hadomenyawo me, gake ameƒomea mebua nu nyui aɖeke ɖe wo ŋu kura o.”\nAtikewɔlawo kura gɔ̃ hã meto le nukpɔsusu manyomanyo sia me léle ɖe asi me o. Medical Journal of Australia gblɔ be: “Ðɔkta geɖe kple ame hahoawo bui be etsi megbe akpa be woana mɔxexe ɖe dɔléle nu ƒe kpekpeɖeŋu amesiwo xɔ wu ƒe 65. . . . Nukpɔsusu manyomanyoa. . . wɔe be woŋe aɖaba ƒu wo dzi le numekuku vevi geɖe wɔwɔ me.”\nMagazine sia ke gblɔ be: “Woate ŋu anɔ te ɖe amesiwo xɔ ƒe geɖe ŋuti nukpɔsusu manyomanyo, wo yɔyɔ be ‘tɔgbuiwo’ kple ‘mamawo’, dzi agbe atike adodoea wɔwɔ na wo. Woŋea aɖaba ƒua woƒe kuxi bɔbɔ suesue siwo ku ɖe woƒe ŋutinuwo ƒe dɔmawɔmawɔ nyuie ŋu, abe numakpɔmakpɔ kple numasemase nyuie ene dzi alo wobua wo be wonye tsitsi ƒe nɔnɔme siwo le dzɔdzɔme nu. . . . Ehiã vevie be amewo natrɔ woƒe susu hafi wòanya wɔ be woaxe mɔ ɖe woƒe dɔlélewo nu.”\nBritaintɔwo ƒe atikewɔwɔ magazine si nye Lancet kafui be: “Ewɔ abe game su be míagbugbɔ ŋku alé ɖe alesi míese tsitsi gɔmee la ŋu ayi ŋgɔe wu, le dukɔ deŋgɔwo ya me teti.” Nukatae nusia le vevie? Magazinea ɖe nu me be: “Ne míetrɔ asi le alesi míese [tsitsi] gɔmee ŋu la, ate ŋu atsi dziɖeleameƒo, mɔkpɔkpɔmanɔamesi, kple etsɔme ŋuti nya dziŋɔ siwo wozãna enuenu zi geɖe tsɔ bua nazã ɖe ame tsitsi siwo ‘le dzidzim ɖe edzi kabakaba’ ŋu eye ‘wogbea’ ga sue si dukɔa ka ɖe atikewɔwɔ ŋu la ‘zazã alesi dze ɖe wo ŋu’ la nu.”\nAme Tsitsiwo ƒe Xexlẽme Le Dzidzim Ðe Edzi\nNyateƒea enye be ame tsitsi siwo li fifia la sɔ gbɔ xoxo—menye ɖeko wosɔ gbɔ ko o ke wole dzidzim ɖe edzi ɣesiaɣi hã. UNESCO Courier ka nya ta be: “Le xexeame godoo la, amesiwo xɔ wu ƒe 65 ƒe xexlẽme adzi ɖe edzi zi gbɔ zi ene le ƒe 1955 vaseɖe ƒe 2025 dome, eye woƒe agbɔsɔsɔme le alafa me le xexeamenɔlawo katã ƒe xexlẽme dome adzi ɖe edzi zi gbɔ zi eve.”\nAme tsitsi siwo le India sɔ gbɔ wu Francetɔwo katã ƒe xexlẽme xoxo. Eye wogblɔ be le United States la, ame miliɔn 76 siwo wolɔ̃a yɔyɔ be “kpedeviwo,” siwo nye amesiwo wodzi le ƒe 18 siwo kplɔ Xexemeʋa II ɖo me, axɔ dzudzɔ le dɔme le ƒe blaatɔ̃ siwo gbɔna me. Togbɔ be nɔnɔme sia si ku ɖe ame tsitsiwo ƒe agbɔsɔsɔ ɖe xexeame ŋu nye nusi ŋu gaŋutiɖoɖowɔlawo kple lãmesẽdɔwɔlawo tsi dzi ɖo vevie hã la, egaƒonɛ ɖe mía nu be míagbugbɔ ŋku alé ɖe nukpɔsusu siwo le mía si ɖe ame tsitsiwo ŋu la dometɔ aɖewo ŋu.\nEŋuti Nukpɔsusuwo Ðɔɖɔɖo\nAme aɖewo ate ŋu atsɔ agbe asɔ kple fefe aɖe si ma ɖe akpa etɔ̃ me. Wokpɔa mɔ be sɔhɛmenɔɣi kple eƒe dzidzɔkpɔkpɔ kple agbalẽsɔsrɔ̃ naxɔ akpa gbãtɔ. Ƒomegbanɔamedziwo tsɔtsɔ kple dɔwɔwɔ kpakple eŋu hloloetsotso atraɖii nyea wɔnaa ƒe akpa evelia. Le wɔna ƒe akpa etɔ̃lia la, wodea dzi ƒo na fefea wɔlawo be woadzudzɔ aɖanɔ zikpui dzi le afisi nukpɔlawo magakpɔ wo le o eye woalala dziɖeleameƒotɔe vaseɖe esime wɔnaa nawu nu mlɔeba.\nGake le susu vovovo siwo dometɔ aɖewoe nye ŋgɔyiyi ɖedzesi siwo wowɔ le atikewɔwɔ kple dzadzɛnyenye nyawo me le ƒe alafa 20 lia me ta la, ɣeyiɣi didi si “fefewɔlaawo” zãna le ɖiɖiɖemeɣia me le “wɔnaa ƒe akpa etɔ̃lia” me dzi ɖe edzi va ɖo ƒe 25. Amewo megakpɔa dzidzɔ azɔ be woana dzudzɔxɔxɔledɔme si me womegawɔa dɔ aɖeke o la yewo o. Alesi ame tsitsi siawo siwo ŋu ŋusẽ le va le agbɔ sɔm bia be woagbugbɔ fefea aŋlɔ.\nAkpa Vevi Siwo Wowɔna\nNukpɔsusu si le ame geɖe si si nye be ame tsitsiwo zua agba ɖe amewo dzi mele eteƒe o. New York Times Magazine ka nya ta be le United States la, “ame tsitsiwo ƒe akpa gãtɔ ŋutɔ te ŋu kpɔa wo ɖokui dzi, ga le wo si eye nu le wo si wu srɔ̃tɔ siwo metsi o. . . eye [be] hadomegbenɔnɔŋunyalawo va le ekpɔm be . . . alɔme le ame tsitsi siawo si.” Philip Kotler si nye adzɔnuŋununyafialagã le Northwestern Yunivɛsiti le United States ƒo nu tso nya sia ŋu. Egblɔ be “eteƒe madidi o adzɔnudzralawo abu amesiwo xɔ tso ƒe 55 dzi heyinae be woawoe nye amesiwo aƒle yewoƒe adzɔnuwo wu.”\nMenye ganyawo me koe ame tsitsi siwo le lãmesẽ me wɔa akpa aɖe le o. Sydney nyadzɔdzɔgbalẽ si nye Sunday Telegraph gblɔ be le Australia la, “mamawoe wɔa aƒemedɔ siwo ku ɖe vidzikpɔkpɔ ŋu la katã ƒe afã, esi nyɔnu dɔwɔlawo dometɔ ɖeka le etɔ̃ me nana be mamawo nakpɔ wo viwo dzi na wo ne woyi dɔ me.”\nLe teƒe siawo abe Franseawo ƒe dugã si nye Troyes ene me la, wodea asixɔxɔ ame tsitsiwo ƒe nunya ŋu. Ame bubuwo srɔ̃a nu tsoa ame tsitsiwo gbɔ ne woxɔ wo be woafia dɔ siwo nye atikpakpa, ahuhɔ̃ewɔwɔ, kpefufu, xɔtutu, kple pɔmpidɔwo wɔwɔ ne ɖeviwo kpã tso suku. Tsɔ kpe ɖe nufiafia ŋu la, ame tsitsiwo gale suku hã dem hena dɔ vovovowo sɔsrɔ̃.\nJanuary 1999 ƒe UNESCO Courier gblɔ be “Dukɔwo Dome Ame Tsitsiwo ƒe Yunivɛsiti Habɔbɔ si le Paris” gblɔ be: “Ame tsitsiwo ƒe yunivɛsiti siwo wu 1,700 ye le xexeame godoo.” Magazinea gblɔ le yunivɛsiti siawo ŋu be: “Togbɔ be ame tsitsiwo ƒe yunivɛsitiwo delawo kple alesi wokpɔa wo dzii to vovo sã tso dukɔ me yi dukɔ me hã la, wodina be yewoakpe ɖe ame tsitsiwo ŋu be woawɔ akpa vevi aɖe le agbalẽnyanya kple hadomegbenɔnɔ ŋu bliboe.” Woka nya ta be sukuvi 2,500 sɔŋ ye le yunivɛsiti sia ƒe ɖe le Japan!\nAlexandre Kalache si nye akameti na Xexeame ƒe Lãmesẽ Habɔbɔ ƒe Tsitsi Kple Lãmesẽ Gbɔkpɔha gblɔ be: “Akpa si ame tsitsiwo wɔna na woƒe ƒomewo kple nutowo sɔ gbɔ ale gbegbe be esesẽ be woabu woƒe home elabena womexea fe na wo ɖe dɔ siawo ƒe akpa gãtɔ ta o.” Egblɔ be: “Mele be . . . dukɔwo nabu woƒe ame tsitsiwo be wonye agba o ke boŋ be wonye kuxigbɔkpɔlawo . . . , vevietɔ be wonye amesiwo yewoate ŋu azã.”\nNyateƒee, amewo ƒe nukpɔsusu kple nazãbubu ate ŋu akpɔ ŋusẽ ɖe alesi míawɔ ase vivi le míaƒe tsitsime ŋu, gake akpa gã aɖe hã nɔ te ɖe mía ŋutɔwo míaƒe nɔnɔme ɖe agbe ŋu dzi. Nukae wò ŋutɔ nàte ŋu awɔ be nànɔ te le susu kple ŋutilã me lãmesẽ siaa me ne èle tsitsim? Taflatse xlẽ nya si le aɖaka si le axa 12 kple 13, eye nàde dzesi nusiwo ame tsitsi aɖewo gblɔ be eya enye nu vevi si nana wonɔa te eye wosea vivi le agbe me.\nDze Agbagba Nànɔ Nane Wɔm\nÀkpɔe be nane siwo dze le ame tsitsi siawo ŋue nye be wonɔa nane wɔm eye wodzea agbagba wɔna ɖe dɔwɔwɔ ƒe ɖoɖowɔɖi nyui aɖe dzi—eɖanye le ŋutilãmedɔwo me loo alo le lɔlɔ̃nu faa dɔwo wɔwɔ me o. Wodea kame hã edziedzi, wotsɔa ɖe le ƒe vovovo xɔlawo me, eye wokpɔa woƒe gbɔgbɔmenuhiahiã veviwo gbɔ. Abe alesi nàde dzesii ene la, ɖeviwo kple ame tsitsiwo siaa ate ŋu aɖe vi tso nu vevi siawo siwo naa wokpɔa dzidzɔ eye wowɔa nane le agbe me la me.\nFifia nyateƒenya aɖe si medoa dzidzɔ na ame o enye be esi nèle nyati sia xlẽm kura gɔ̃ hã la, èle ame tsitsi zum. (Nyagblɔla 12:1) Gake nunya le eme be nàwɔ ɖe nyataƒonya si Bulletin of the World Health Organization gblɔ la dzi, be: “Alesi lãmesẽ naa wote ŋu wɔa dɔe la, nenema kokoko dɔwɔwɔ hã naa wonɔa lãmesẽ mee.”\n[Aɖaka/Nɔnɔmetata si le axa 16, 17]\nWodoa Ŋusẽ Wo Ðokui eye Wosea Agbe ƒe Vivi\n▪ SOUTH AFRICA: Piet Wentzel si xɔ ƒe 77 nye ɣeyiɣia katã ƒe lɔlɔ̃nu faa dɔwɔla.\n“Mekpɔe be kamedede edziedzi hiã ŋutɔ hafi woate ŋu anɔ lãmesẽ me. Ƒe aɖewoe nye esia si mele nye ŋutɔ nye abɔ sue aɖe dzi kpɔm. Agbe yeye gaɖoa menye ne mede kame alea vɔ. Be mate ŋu awɔ dɔ geɖe la, mena gɔmeɖose sia dea dzo menye ɣesiaɣi be, ‘Dzimevesusu nye ɣeyiɣifila; megbelelehehe ye nye eƒe kpeɖeŋutɔ vevitɔ.’”\n“Mekpɔ vevienyenye si le kamedede edziedzi ŋu.”—Piet\n▪ JAPAN: Yoshiharu Shiozaki si xɔ ƒe 73 nye aƒe kple anyigba ŋuti ɖaŋuɖola.\n“Dzimevee, ʋusɔgbɔdɔ kple tomevee le ŋunye. Medoa gasɔ tso aƒenyeme yia dɔme zi ene kwasiɖa sia kwasiɖa; yiyi kple gbɔgbɔa katã le kilometa 12. Esia nye kamedede si sɔ nam, elabena menaa nu tea nye dzime ŋu o ke hã edoa ŋusẽ nye afɔmekawo. Medzea agbagba be manɔ ŋutifafa me kple amewo, eye kple nye aƒelikawo hã. Medzea agbagba be nyemaganɔ ŋku lém ɖe amewo ƒe gbɔdzɔgbɔdzɔ kple vodadawo ŋu o. Meva kpɔe be amewo kɔa ŋkume ɖe ame ne wode dzi ƒo na wo wu ne wodia vodada le wo ŋu.”\n“Medzea agbagba be nyemanɔ vodada dim le amewo ŋu o.”—Yoshiharu\n▪ FRANCE: Léone Chalony si xɔ ƒe 84 nye ɣeyiɣiawo katã ƒe nyanyuigblɔla.\n“Esi mexɔ dzudzɔ le dɔ me le ƒe 1982 me la, esesẽ nam ŋutɔ elabena melɔ̃ ɖawɔwɔdɔ si wɔm menɔ. Agbanɔamedzi aɖeke menɔ dzinye o, eyata mezu gbesiage mɔɖela, si nye alesi woyɔna na Yehowa Ðasefowo ƒe ɣeyiɣiawo katã ƒe gbeƒãɖelawo. Biblia-nusɔsrɔ̃ wɔwɔ kple ɖetsɔlemetɔ geɖe kpe ɖe ŋunye be nye susu le te. Mezɔa afɔ ŋutɔ, elabena ʋu mele asinye o. Esia na mele lãmesẽ me.”\n“Biblia-nusɔsrɔ̃ geɖe wɔwɔ na nye susu le te.”—Léone\n▪ BRAZIL: Francisco Lapastina si xɔ ƒe 78 nye ɣeyiɣiawo katã ƒe lɔlɔ̃nu faa dɔwɔla.\n“Metena ɖe dzinye alo veam ne amewo dze agɔ le dzinye alo ne womebu ŋunye o. Metsɔnɛ be amea anya nɔ nɔnɔme sesẽ alo kuxi aɖe me tom. Mí katã la, ŋkeke aɖewo li siwo dzi dzi medzɔa mí o. Medzea agbagba be nyemanɔ amewo lém ɖe dɔme o eye meɖoa ŋku edzi be amewo tsɔa nye vodadawo keam. Esia kpe ɖe ŋunye mete ŋu dze xɔlɔ̃ vavã geɖe.”\n“Medzea agbagba be magalé dziku ɖe dɔme o.”—Francisco\n▪ AUSTRALIA: Don MacLean si xɔ ƒe 77 gawɔa dɔ gaƒoƒo 40 kwasiɖa ɖesiaɖe.\n“Megakpɔtɔ le lãmesẽ me togbɔ be woko nye dzi ƒe ene enye esia. Nyemeɖe mɔ be amekoko sia nawɔe be fifia wɔna navɔ le ŋunye le agbe me o. Mezɔa azɔli gbesiagbe abe alesi mewɔnɛ ƒe geɖe enye esi va yi ene. Esi menɔ ɖevi me eye mekpɔa alesi amewo dzena ame tsitsiwoe wu ƒe si woxɔ la, meɖonɛ kplikpaa be nyemaɖe mɔ wòanɔ nam nenema o. Amewo nyanya kpakple dzeɖoɖo kpli wo dzɔa dzi nam. Ne míetsɔ gbɔgbɔmenuwo kpe ɖe míaƒe agbe ŋu la, ekema nya si wogblɔ le Psalmo 103:5 ava eme na mí, be: ‘[Yehowa] tsɔa nu nyui ɖia ƒo na wò amegãkuku, ale be wò ɖekakpuinyenye gaɖoa yeye me abe hɔ̃ tɔ ene.’”\n“Mègatsi wu wò ƒe o.”—Don\n▪ JAPAN: Chiyoko Chonan si xɔ ƒe 68 nye ɣeyiɣiawo katã ƒe nyanyuigblɔla.\n“Asaƒoƒo na nuteɖeamedzi kple nutikɔname nye nu vevi aɖe si na wonɔa lãmesẽ me. Medzea agbagba be nyemagatsi dzi ɖe nyawo ŋu wu alesi hiã o eye mekpɔe be modzakaɖeɖe ɣeaɖewoɣi kpena ɖe ŋunye. Nyitsɔ laa sia la, mete akɔntabumɔ̃ sɔsrɔ̃ be matsɔ ado ŋusẽ nye asibidɛwo kple susu. Mebui be enyo be madze nu yeyewo gɔme.”\n“Mebui be enyo be woadze nu yeyewo gɔme.”—Chiyoko\n▪ FRANCE: Joseph Kerdudo si xɔ ƒe 73 nye ɣeyiɣiawo katã ƒe lɔlɔ̃nu faa dɔwɔla.\n“Nu vevi aɖe si ana woaku amegã le atsyɔ̃ɖoɖo mee nye be woanɔ dɔ dzi. Dɔwɔwɔ naa wokpɔa dzidzeme, eye ehiã be nàlé ŋku ɖe wò nuɖuɖu ŋu eye nàwɔ tɔtrɔ siwo hiã. Mebui be ne taɖodzinu le agbe ŋu la, ena wotoa vovo. Mebui be gbɔgbɔmemenyenye wɔa akpa vevi aɖe si kpena ɖe mía ŋu míenɔa lãmesẽ me. Hafi mava zu Yehowa Ðasefo la, menye dzimevesusula kple mɔkpɔkpɔmanɔsitɔ. Biblia me nyateƒea nyanya nye ŋusẽ tɔxɛ aɖe si doa ŋusẽ ame ƒe susu be wòte ŋu kpea akɔ kple nɔnɔme vovovowo.”\n“Gbɔgbɔmeme- nyenye le vevie.”—Joseph\nƉoe Ɖe Amewo Ɖoe Ɖe Amewo Amewo ƒe Susu le Tsitsi ŋu Le Tɔtrɔm\ng01 9/8 axa 15-18\nDzidzime aɖe Ðo Afɔku Me\nDzesiawo Kpɔkpɔ Adze Sii\nAlesi Nàte Ŋu Ana Kpekpeɖeŋui\nNe Ŋɔdzinu Dzɔ\nŊɔdzinu ƒe Fuɖename Emegbe—Dɔ Kae Wònye?\nŊɔdzinudzɔɖeamedziwo Nu Ava Yi!\nAleke Mawɔ Biblia Xexlẽ Navivi Nunye Wu?\nÐe Mawu Da Asi Ðe Kluvisitsatsa Dzia?


ARGYRO si nye ɖevi dzaa la ku esime wòxɔ ƒe adre pɛ ko. Edzila siwo ƒe dzi gbã vevie la, fɔ ŋku ɖe ɖevi sia si wòdo awu ɣi na tsɔ mlɔ aɖaka me la dzi. Esi woƒe osɔfo nɔ didim be yeafa akɔ na wo la, egblɔ be: “Mawu gahiã mawudɔla bubu, eyatae wòkplɔ mia vi sue Argyro be wòava nɔ ye gbɔ. Fifia eƒe luʋɔ le agba sam le Ŋusẽkatãtɔ la ƒe fiazikpui la ŋu godoo.”\nAme aɖewo xɔe se vevie be ame kukuwo ƒe luʋɔwoe mawudɔlawo nye, togbɔ be subɔsubɔha ʋɛ aɖewo koe da asi ɖe dzixɔse sia dzi hã. Nyakakamɔnuwo doa boblo nukpɔsusu sia le television dzi fefe siwo me ame kukuwo toa kpekpeɖeŋu nana agbagbeawo kple wo ta kpɔkpɔ me zua mawudɔlawo mlɔeba.\nLe nyateƒe me la, ɖe wòle be nàkpɔ mɔ be yeƒe ame veviwo atrɔ zu mawudɔlawo ne wokua? Nukae Biblia fia le nya sia ŋu? Hafi míaɖo nya sia ŋu la, mina míadzro nusi Ŋɔŋlɔ Kɔkɔeawo gblɔ ku ɖe amesi mawudɔlawo nye kple nɔnɔme si tututu me ame kukuwo le la ŋu me.\nMawudɔlawo—Nuwɔwɔ Siwo Le Etɔxɛ\nMawudɔlawo nye Mawu subɔla siwo si ŋusẽ triakɔ le, eye wole gbɔgbɔmenutowo me. Ƒomedodo aɖeke mele woƒe anyinɔnɔ kple amegbetɔwo tɔ dome o. Mawudɔlawo nye Mawu ƒe gbɔgbɔmenuwɔwɔwo. Biblia gblɔ be: ‘Mawudɔlawo nekafu Yehowa ƒe ŋkɔ, elabena ede se, eye wowɔ wo.’—Psalmo 148:2, 5.\nBiblia ɖee fia be dziƒonuwɔwɔ wɔnuteƒe miliɔn geɖe, siwo dome serafiwo kple kerubiwo le, subɔna nuteƒewɔwɔtɔe le mɔ tɔxɛwo nu, le ɖoƒe kple dɔdasi si le wo si nu. (Psalmo 103:20, 21; Yesaya 6:1-7; Daniel 7:9, 10) Ðe wònye nyateƒe be amegbetɔwoe kuna hafi Mawu te ŋu wɔa mawudɔla gbogbo mawoa? Mate ŋu anye nenema kura o. Nukatae?\nBiblia ɖee fia be wowɔ mawudɔlawo do ŋgɔ gbaɖegbe ʋĩ ke hafi va wɔ amegbetɔwo. Esi Yehowa wɔ ɣletinyigba sia si dzi amegbetɔwo ava nɔ emegbe la, mawudɔlawo—siwo woyɔ le hakpanya me be ŋkeɣletiviwo—‘nɔ aseye tsom, eye wogli kple dzidzɔ.’ (Hiob 38:4-7) Eyata mawudɔlawo nɔ anyi ƒe gbogbo aɖe siwo mele xexlẽ me o hafi wova wɔ amegbetɔ ɖe anyigba dzi.\nGawu la, vovototo gã aɖe le mawudɔlawo kple amegbetɔwo dome le woƒe wɔwɔme kple akpa si wowɔna le Yehowa ƒe tameɖoɖo me la me. * Mawu wɔ ame ‘wobɔbɔ ɖe anyi vie wu mawudɔlawo,’ eyata esɔ be woabu gbɔgbɔmenuwɔwɔ mawo be wotri akɔ wu amegbetɔwo, eye tamebubu ŋutete kple ŋusẽ gã hã le wo si. (Hebritɔwo 2:7) Mawudɔlawo ƒe “nɔƒe” koŋue nye dziƒowo. (Yuda 6) Le amegbetɔwo ya gome la, Mawu ƒe gɔmedzetameɖoɖo na woe nye be woanɔ agbe mavɔ le anyigba dzi. (Mose I, 1:28; 2:17; Psalmo 37:29) Ne ɖe atsu kple asi gbãtɔawo ɖo to Mawu la, anye ne womaku gbeɖe o. Eyata, tso gɔmedzedzea me ke la, amegbetɔwo kple mawudɔlawo ƒe ɖoƒe nɔ vovovo le Mawu ƒe tameɖoɖo me.\nNukae Dzɔna le Ku Me?\nNyabiase vevi bubu siwo wòle be míakpɔ ŋuɖoɖo nae nye: Nukae dzɔna ɖe amegbetɔwo dzi ne woku? Ðe woyia edzi nɔa agbe le nɔnɔme bubu aɖe me, le kpɔɖeŋu me, ɖewohĩ abe mawudɔlawo ene le gbɔgbɔmenutowo mea? Biblia na ŋuɖoɖo si me kɔ eye egɔmesese le bɔbɔe, be: “Agbagbeawo nyae be, yewogbɔna kuku ge, ke kukuawo menya naneke o, fetu aɖeke megali na wo o, eye woŋlɔ woƒe ŋkɔ be.” (Nyagblɔla 9:5) Eyata ne amegbetɔwo ku la, womeganɔa agbe le afi aɖeke o. Ame kukuwo menyaa naneke o, womesea naneke le wo ɖokui me o, eye womesea veve alo kpɔa dzidzɔ aɖeke kura o.\nÐe mɔkpɔkpɔ aɖe li na ame kukuwoa? Ẽ! Biblia ɖee fia be mɔkpɔkpɔ si li na amegbetɔ siwo ku dometɔ akpa gãtɔe nye be woafɔ wo ɖe tsitre. Woafɔ ame kukuwo dometɔ akpa gãtɔ woanye amegbetɔwo anɔ agbe le paradisonyigba dzi.—Luka 23:43; Yohanes 5:28.\nAmegbetɔ ʋɛ aɖewo ko sie mɔkpɔkpɔ le be woafɔ wo woaɖanɔ agbe le dziƒo. Womesɔgbɔ kura o—woƒe xexlẽme katã koe nye ame 144,000. Gake, ame 144,000 siawo to vovo kura na nuwɔwɔ siwo woyɔna be mawudɔlawo. Le kpɔɖeŋu me, ame 144,000-awo aɖu fia kple Kristo ahanye nunɔlawo eye womagaku akpɔ o. Woanye ʋɔnudrɔ̃lawo hã. (Korintotɔwo I, 6:3; Nyaɖeɖefia 20:6) Vidzĩ siwo ku va yi ye wonyea? Ao. Wonye Kristo yomedzela siwo wodo kpɔ le goawo katã me!—Luka 22:28, 29.\nGabu vovototo si le ame kukuwo kple mawudɔla gbagbewo dome hã ŋu kpɔ. Le esi ame ‘kukuwo menya naneke o’ la, mawudɔlawo ya bua tame, sea nu le lãme, eye tiatiawɔwɔ ƒe ŋutete le wo si. Wonye amesiwo si tiatiawɔblɔɖe le. (Mose I, 6:2, 4; Psalmo 146:4; Petro II, 2:4) Woƒo nu tso ame kukuwo ŋu be “wonye amesiwo ŋu wɔna vɔ le,” alo be ŋusẽ aɖeke mele wo ŋu o, esime mawudɔlawo ya nye ‘kalẽtɔ sesẽwo.’ (Yesaya 26:14, NW; Psalmo 103:20) Eye esi amegbetɔ siwo nye Adam ƒe dzidzimeviwo kuna le nuvɔ̃ kple blibomademade ta la, mawudɔla siwo vɔ̃a Mawu ya deblibo, eye tenɔnɔ nyui le wo si le Yehowa ŋkume.—Mateo 18:10.\nÐewohĩ nukpɔsusu si nye be amesiwo ku ƒe luʋɔwoe trɔna zua mawudɔlawo la asɔ nyuie na sinima kple television dzi fefewo, gake Ŋɔŋlɔawo ya meda asi ɖe nukpɔsusu sia dzi o. Biblia me nyateƒe si ŋu míeƒo nu tsoe le etame kpena ɖe mía ŋu míetsria aʋatsodzixɔse siwo ku ɖe nɔnɔme si me míaƒe ame vevi siwo ku le la ŋu. Eye Biblia ka ɖe edzi na mí be mawudɔla wɔnuteƒewo—amesiwo wowɔ etɔxɛe, siwo nye Mawu subɔla triakɔwo—kɔkɔ wu amegbetɔwo, eye wole klalo ɣesiaɣi hena Yehowa ƒe lɔlɔ̃nu wɔwɔ. Dzidzɔtɔe la, Yehowa zãna mawudɔlawo be woakpɔ amesiwo ɖoa to eyama tso dzi blibo me hesubɔnɛ la ta, eye wokpena ɖe wo ŋu.—Psalmo 34:7.—g8/06.\n^ mm. 10 Nyagbe “mawudɔla,” si fia “dɔtsɔla” le nyaa ŋutɔŋutɔ nu, ƒe gɔmesese ate ŋu afia nu vovovowo ɣeaɖewoɣi, eye alɔ gbɔgbɔmenuwɔwɔ ƒomevi vovovowo kple mawusubɔla siwo nye amegbetɔwo kura gɔ̃ hã ɖe eme. Ke le nyati sia me la, míazãe na gbɔgbɔmenuwɔwɔ siwo Biblia yɔna be mawudɔlawo.\n▪ Ðe wò ame vevi siwo ku la trɔ zu mawudɔlawo fifia hele Mawu subɔm le dziƒoa?—Nyagblɔla 9:5, 10.\n▪ Ðe ɖeviwo kuna le esi Mawu di be yeana mawudɔla siwo ƒoa xlãe nasɔgbɔ ɖe edzi ta?—Hiob 34:10.\n▪ Ðe ame kukuwo ate ŋu ava kpɔ agbegbeawo ta?—Yesaya 26:14.\n‘Mawudɔlawo nekafu Yehowa ƒe ŋkɔ, elabena ede se, eye wowɔ wo.’ —Psalmo 148:2, 5\nƉoe Ɖe Amewo Ɖoe Ɖe Amewo Ðe Amegbetɔwo Trɔna Zua Mawudɔlawo ne Wokua?\ng 10/06 axa 12-13


GBE BUBU Albanian Amerika Tokunɔgbe Arabic Armenian (West) Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Kirghiz Korean Latvian Lithuanian Malagasy Malayalam Marathi Maya Mizo Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tigrinya Tiv Tshiluba Tsonga Turkish Twi Ukrainian Urdu Venda Vietnamese\n“Yehowa, amesi wɔ anyigba ƒe mlɔeanuwo . . . naa lãmesesẽ amesiwo ŋu ɖeɖi te, eye wònaa ŋusẽ geɖe ame beliwo.”—YESAYA 40:28, 29.\n1, 2. (a) Amekpekpe fakɔname kae yi na amesiwo katã di be yewoade ta agu le subɔsubɔ dzadzɛtɔa me? (b) Nukae ate ŋu agblẽ nu le míaƒe mawusubɔsubɔ ŋu vevie?\nESI míenye Yesu ƒe nusrɔ̃lawo ta la, míenya eƒe amekpekpe fakɔname sia, be: “Mite va gbɔnye, mi amesiwo katã le agbagba dzem, eye agba le mia wum la, eye nye la, mana dzudzɔ mi. . . . Elabena nye kɔkuti la le bɔbɔe eye nye agba la le wodzoe.” (Mateo 11:28-30) Wodo ‘gbɔɖemeɣi siwo tso Yehowa gbɔ’ ƒe ŋugbe hã na Kristotɔwo. (Dɔwɔwɔwo 3:20 ) Kakaɖedzitɔe la, wò ŋutɔ èkpɔ alesi Biblia ƒe nyateƒewo sɔsrɔ̃, etsɔme mɔkpɔkpɔ si me dzidzɔ le ƒe asiwò nɔnɔ, kple Yehowa ƒe gɔmeɖosewo dzi wɔwɔ le wò agbe me na gbɔdzɔe wò.\n2 Ke hã, nu tena ɖe Yehowa subɔla aɖewo ƒe gbɔgbɔ dzi ɣeaɖewoɣi. Le go aɖewo me la, ɣeyiɣi kpui aɖe koe dziɖeleameƒo siawo nɔa anyi, gake ɣeaɖewoɣi hã la, sese le ame ɖokui me be nu ti kɔ na ye ate ŋu anɔ anyi eteƒe nadidi. Ne ɣeyiɣiawo va le yiyim la, ame aɖewo ate ŋu ava se le wo ɖokui me be nusi wobia tso Kristotɔwo si va zu agba kpekpe na yewo le esi wòanye kɔkuti bɔbɔe si ŋugbe Yesu do teƒe. Susu gbegblẽ siawo bubu ate ŋu agblẽ nu le Kristotɔ ƒe ƒomedodo kple Yehowa ŋu vevie.\n3. Nukatae Yesu ɖo aɖaŋu si dze le Yohanes 14:1 ɖo?\n3 Ɣeyiɣi kpui aɖe do ŋgɔ na Yesu léle kple ewuwu la, egblɔ na eƒe nusrɔ̃lawo be: “Migana miaƒe dzi naʋuʋu nyanyanya o; mixɔ Mawu dzi se, eye mixɔ nye hã dzinye se.” (Yohanes 14:1) Yesu gblɔ nya siawo elabena eteƒe madidi o, apostoloawo aɖo nɔnɔme sesẽwo me. Le esia megbe la, woati wo yome vevie. Yesu nyae be ne dzi ɖe le yeƒe apostoloawo ƒo keŋkeŋ la, woate ŋu ana ta. (Yohanes 16:1) Ne womeɖu blanuiléle ƒe nɔnɔme siwo ava wo dzi dzi o la, woate ŋu agbɔdzɔ le gbɔgbɔ me eye esia ana womagaɖo ŋu ɖe Yehowa ŋu o. Nenema kee wòle le Kristotɔ vavãwo hã gome egbea. Ne dzi ɖe le mía ƒo eteƒe didi la, ana míaxa nu geɖe, eye nu ate ŋu ate míaƒe dzi ŋu. (Yeremya 8:18) Míate ŋu agbɔdzɔ le ememe. Ne nu te ɖe mía dzi alea la, ɖewohĩ míagbɔdzɔ keŋkeŋ le seselelãme kple gbɔgbɔ me, eye míagadi kura gɔ̃ hã be míasubɔ Yehowa o.\n4. Nukae ate ŋu akpe ɖe mía ŋu míakpɔ míaƒe kpɔɖeŋudzi la ta be nu nagagloe wòana ta o?\n4 Aleke gbegbee Biblia ƒe aɖaŋuɖoɖo sia sɔ enye esi: “Dzɔ wò dzi ŋu wu nuwo katã, elabena eya me agbe tsona.” (Lododowo 4:23) Biblia ɖo aɖaŋu nyui siwo akpe ɖe mía ŋu míakpɔ míaƒe kpɔɖeŋudzi la ta tso dziɖeleameƒo kple gbɔgbɔ me nutikɔname me. Gake gbã la, ehiã be míanya nusi gbɔ koŋ míaƒe nutikɔnamea tsona.\nKristotɔnyenye Metea Ame Ðe Anyi O\n5. Nusiwo dze abe ɖe wotsi tre ɖe wo nɔewo ŋu ene kae le Kristo ƒe nusrɔ̃lanyenye gome?\n5 Ele eme baa be Kristotɔ nyenye bia ʋiʋli vevie ya. (Luka 13:24) Yesu gblɔ kura gɔ̃ hã be: “Amesi ke metsɔ eƒe [fuwɔameti], eye wòva dze yonyeme o la, mate ŋu anye nye nusrɔ̃la o.” (Luka 14:27) Nya siawo adze abe ɖe wotsi tre ɖe nya si Yesu gblɔ be yeƒe agba la le wodzoe eye wònaa gbɔdzɔe ame ŋu ene, gake le nyateƒe me la, wometsi tre ɖe wo nɔewo ŋu kura o.\n6, 7. Nukatae míate ŋu agblɔ be menye esi míesubɔna tae nu tia kɔ na mí o?\n6 Togbɔ be ʋiʋli vevie kple dɔ sesẽ wɔwɔ ate ŋu ana nu nati kɔ na ame le ŋutilã me hã la, woate ŋu ana ame ƒe dzi nadze eme ahana gbɔdzɔe ame ne susu nyui aɖe tae wowɔe ɖo. (Nyagblɔla 3:13, 22) Eye susu nyui kae agate ŋu anɔ ame si wu be woagblɔ Biblia me nyateƒe wɔnukuwo na ame haviwo? Gakpe ɖe eŋu la, míaƒe ʋiʋli be míanɔ agbe ɖe Mawu ƒe agbenyuinɔnɔ dzidzenu kɔkɔawo nu mede naneke o ne míetsɔe sɔ kple viɖe siwo míekpɔna tso agbenɔnɔ nenema me. (Lododowo 2:10-20) Ne wole mía yome tim kura gɔ̃ hã la, míebunɛ be enye bubu na mí be míakpe fu le Mawu ƒe Fiaɖuƒea ta.—Petro I, 4:14.\n7 Le nyateƒe me la, Yesu ƒe agba la naa gbɔdzɔe ame, vevietɔ ne míetsɔe sɔ kple gbɔgbɔmeviviti si me amesiwo gale alakpasubɔsubɔ ƒe kɔkuti te le la. Mawu tsɔa ɖe le eme na mí lɔlɔ̃tɔe eye mebiaa nusiwo míate ŋui o la tso mía si o. Yehowa ƒe “seawo mesesẽ o.” (Yohanes I, 5:3) Kristotɔnyenye vavãtɔ si dze le Ŋɔŋlɔawo me la metea ame ɖe anyi o. Eyata eme kɔ be menye esi míesubɔna tae nu tia kɔ na mí eye dzi ɖena le mía ƒo o.\n‘Miɖe Nu Kpekpe sia Nu Kpekpe Ða’\n8. Zi geɖe la, nuka gbɔe gbɔgbɔ me nutikɔname tsona?\n8 Zi geɖe la, agba bubu siwo nuɖoanyi gbegblẽ sia dona na míe wɔnɛ be nu tia kɔ na mí le gbɔgbɔ me. Esi wònye “xexeme blibo la katã le vɔ̃ɖitɔ la me” ta la, ŋusẽkpɔɖeamedzi gbegblẽ siwo ate ŋu ana nu nati kɔ na mí ahagblẽ nu le míaƒe Kristotɔwo ƒe tenɔnɔ ŋu la ƒo xlã mí godoo. (Yohanes I, 5:19) Nusiwo mele vevie o ate ŋu agblẽ nu le míaƒe Kristotɔwo ƒe dɔwɔnawo ŋu eye wòana woasesẽ na mí. Agba bubu mawo ate ŋu ate ɖe mía dzi eye woate míaƒe gbɔgbɔ ɖe anyi kura gɔ̃ hã. Eyata esɔ be Biblia xlɔ̃ nu mí be “míaɖe nu kpekpe sia nu kpekpe [ɖa].”—Hebritɔwo 12:1-3.\n9. Aleke ŋutilãmenudidi ate ŋu ana nu nati kɔ na míi?\n9 Le kpɔɖeŋu me, alesi xexeame tsia dzi ɖe ŋkɔxɔxɔ, ga, modzakaɖeɖe, dzidzɔdonameɖokui mɔzɔzɔwo, kple ŋutilãmenu bubuwo ŋu la ate ŋu akpɔ ŋusẽ ɖe míaƒe tamesusu dzi. (Yohanes I, 2:15-17) Ƒe alafa gbãtɔ me Kristotɔ aɖewo siwo ti kesinɔnuwo yome la na agbenɔnɔ va zu nu sesẽ na wo. Apostolo Paulo ɖe eme be: “Amesiwo dina be, yewoazu kesinɔtɔwo la, gena ɖe tetekpɔwo kple mɔ̃tetrewo kpakple movidzɔdzɔ kple nuveviwɔame ƒe nudzodzro geɖe, siwo tsɔa amewo xlãna ɖe gbegblẽ kple tsɔtsrɔ̃ me la me. Elabena nuvɔ̃wo katã ƒe ke enye galɔlɔ̃, si yome mɔ ame aɖewo di, eye wotre mɔ tso xɔse la gbɔ, eye wotsɔ nuxaxa geɖe ŋɔ wo ɖokui flofloflo.”—Timoteo I, 6:9, 10.\n10. Nukae míate ŋu asrɔ̃ tso kesinɔnuwo ŋu le Yesu ƒe kpɔɖeŋu ku ɖe nukuwula ŋu me?\n10 Ne ewɔ na mí abe ɖe nu ti kɔ na mí ene eye dzi ɖe le mía ƒo le Mawu subɔsubɔ me la, ɖe wòanye be esi ŋutilãmenuwo didi le vuvum tsyɔ míaƒe mawusubɔsubɔ dzi tae? Kpɔɖeŋu si Yesu wɔ le nukuwula ŋu ɖee fia be ate ŋu adzɔ alea ŋutɔŋutɔ. Yesu tsɔ “xexeame ƒe agbagbadzedzewo kple kesinɔnu ƒe beble kpakple nu mamleawo ƒe amedzodzro” sɔ kple ŋu siwo ‘tsyɔa’ Mawu ƒe nya la dzi le míaƒe dzime. (Marko 4:18, 19) Le esia ta Biblia xlɔ̃ nu mí be: “Mina miaƒe susu navo tso galɔlɔ̃ me, eye nusiwo le mia si la, nadze mia ŋu; elabena eya ŋutɔ gblɔ be: ‘Nyemele asi ɖe ge le mia ŋu o, eye nyemele mia gblẽ ge ɖi akpɔ o.’”—Hebritɔwo 13:5.\n11. Aleke míate ŋu aɖe nusiwo ate ŋu ana nu nati kɔ na mí la ɖa?\n11 Ɣeaɖewoɣi la, menye nu geɖe wu didi ye naa agbea sesẽna ɖe edzi na mí o, ke boŋ alesi míezãa nusiwo le mía si xoxo lae. Nu ate ŋu ati kɔ na ame aɖewo le seselelãme gome le lãmesẽkuxi sesẽwo, woƒe ame veviwo ƒe ku, alo le kuxi bubuwo ta. Wokpɔe be ehiã be yewoawɔ asitɔtrɔwo ɣeaɖewoɣi. Atsu kple asi aɖe ɖe asi le woƒe modzakaɖedɔ aɖewo kple dɔwɔna aɖewo siwo mele vevie o ŋu. Le nyateƒe me la, wolé ŋku ɖe woƒe nuwo ŋu eye woƒo te nusiwo katã ku ɖe dɔwɔna mawo ŋu la heɖe wo ɖa le ŋkukpɔƒe. Aɖe vi na mí ne míedzroa míaƒe agbenɔnɔ kple nunɔamesiwo me kpɔ ɣeaɖewoɣi, eye míeɖea nu kpekpe ɖesiaɖe si mehiã o ɖa ale be nu mati kɔ na mí si ana míagbɔdzɔ o.\nNugɔmesese Kple Ðokuibɔbɔ Le Vevie\n12. Nuka dzie wòle be míalɔ̃ ɖo le mía ŋutɔwo míaƒe vodadawo ŋu?\n12 Mía ŋutɔwo míaƒe vodada siwo míewɔna le nu suesuewo me kura gɔ̃ hã ate ŋu ana agbea nasesẽ ɖe edzi na mí. Aleke gbegbe Dawid ƒe nya siawo nye nyateƒe enye esi, be: “Nye vodadawo gbɔ tanye, eye wole kpeyem ŋutɔ abe agba kpekpe ene.” (Psalmo 38:5) Zi geɖe la, asitɔtrɔ nyui ʋɛ aɖewo aɖe agba kpekpewo dzi akpɔtɔ na mí.\n13. Aleke nugɔmesese ate ŋu akpe ɖe mía ŋu nukpɔsusu si da sɔ nanɔ mía si ɖe míaƒe subɔsubɔdɔa ŋu?\n13 Biblia de dzi ƒo na mí be míatu ‘nunya vavã kple tamebubu ŋutete’ ɖo. (Lododowo 3:21, 22) Biblia gblɔ be: “Nunya, si tso dziƒo la . . . [sea nu gɔme].” (Yakobo 3:17) Nu te ɖe ame aɖewo dzi le esi wodi be yewoawɔ Kristotɔwo ƒe subɔsubɔdɔa geɖe abe alesi ame bubuwo le ewɔm ene ta. Ke hã, Biblia xlɔ̃ nu mí be: “Amesiame nado ye ŋutɔ ƒe dɔwɔwɔ akpɔ, ekema akpɔ nu aƒo adegbe le ye ŋutɔ ɖokui ɖeɖeko me, eye menye le ame bubu me o. Elabena amesiame atsɔ ye ŋutɔ ƒe agba.” (Galatiatɔwo 6:4, 5) Ele eme baa be hati Kristotɔwo ƒe kpɔɖeŋu nyui ate ŋu ade dzi ƒo na mí be míasubɔ Yehowa kple dzi blibo ya, gake nunya vavã kple nugɔmesese akpe ɖe mía ŋu míaɖo taɖodzinu siwo gbɔ anya aɖo le míaƒe nɔnɔmewo nu na mía ɖokui.\n14, 15. Aleke míate ŋu aɖe nunya vavã afia le míaƒe ŋutilã kple seselelãme nuhiahiãwo gbɔ kpɔkpɔ me?\n14 Nugɔmesese le nɔnɔme siwo adze abe womehiã vevie ene o gɔ̃ hã me ate ŋu akpe ɖe mía ŋu míaxe mɔ ɖe sese le mía ɖokui me be nu ti kɔ na mí nu. Le kpɔɖeŋu me, ɖe míetu nɔnɔme siwo sɔ ɖo si awɔe be míanɔ lãmesẽ mea? Bu atsu kple asi aɖe siwo le subɔsubɔm le Yehowa Ðasefowo ƒe alɔdzedɔwɔƒewo dometɔ ɖeka ƒe kpɔɖeŋua ŋu kpɔ. Wokpɔ alesi nunya vavãtɔ kpena ɖe ame ŋu be nu magati kɔ na ame o ƒe asixɔxɔ dze sii. Nyɔnua gblɔ be: “Dɔ agbɔsɔsɔ kae ɖali wòle be míawɔ o, míedzea agbagba be míamlɔ anyi le ɣeyiɣi ɖeka aɖe dzi zã sia zã. Míedea kame edziedzi hã. Esia kpena ɖe mía ŋu ŋutɔ. Míenya afisi míaƒe ŋutetewo se ɖo, eye míewɔa nuwo ɖe enu nenema. Míedzea agbagba be míagatsɔ mía ɖokui anɔ sɔsɔm kple amesiwo edze abe ŋusẽ mevɔna le wo ŋu gbeɖe ene o la o.” Ðe míeɖua nu nyui heɖina ɖe eme nyuiea? Nugɔmesese ŋudɔwɔwɔ le míaƒe lãmesẽnyawo me ate ŋu akpe ɖe mía ŋu míana alesi nu tia kɔ na mí le seselelãme kple gbɔgbɔ me la dzi naɖe akpɔtɔ.\n15 Mía dometɔ aɖewo ƒe nuhiahiãwo le etɔxɛ. Le kpɔɖeŋu me, nɔvinyɔnu Kristotɔ aɖe wɔa ɣeyiɣiawo katã ƒe subɔsubɔdɔa le nɔnɔme madeamedzi geɖewo me. Lãmesẽkuxi sesẽ siwo dome kansa hã le ɖe fu nɛ vevie. Nukae kpe ɖe eŋu wònɔ te ɖe nɔnɔme sesẽ siawo nu? Egblɔ be: “Mekpɔe be ehiã be madi ɣeyiɣi si nye ɖeɖe manɔ teƒe aɖe si tomefafa le. Zi alesi mese le ɖokuinye me be nu te ɖe dzinye eye nu ti kɔ nam ɖe edzi wu la, zi nenemae wòhiãna nam kpata wu be nye ɖeka manɔ teƒe aɖe kpoo axlẽ nu ahaɖi ɖe eme.” Nunya vavãtɔ kple tamebubu ŋutete kpena ɖe mía ŋu míedea dzesi mía ŋutɔwo ƒe nuhiahiãwo hekpɔa wo gbɔ ale be míaxe mɔ ɖe gbɔgbɔ me nutikɔname nu.\nYehowa Doa Ŋusẽ Mí\n16, 17. (a) Nukatae míaƒe gbɔgbɔmelãmesẽ gbɔ kpɔkpɔ le vevie ŋutɔ? (b) Nukae wòle be míatsɔ ade míaƒe gbesiagbe dɔwɔnawo me?\n16 Le nyateƒe me la, míaƒe gbɔgbɔmelãmesẽ ta kpɔkpɔ le vevie wu. Ne ƒomedodo kplikplikpli le mía kple Yehowa Mawu dome la, nu ate ŋu ati kɔ na mí le ŋutilã me, gake míado kpo esubɔsubɔ o. Yehowae “naa lãmesesẽ amesiwo ŋu ɖeɖi te, eye wònaa ŋusẽ geɖe ame beliwo.” (Yesaya 40:28, 29) Apostolo Paulo, amesi ŋutɔ kpɔe be nyateƒee nya siawo nye, ŋlɔ be: “Ðeɖi metea mía ŋu o; ke ne míaƒe gotame gblẽna hã la, míaƒe ememe la zua yeye gbesiagbe.”—Korintotɔwo II, 4:16.\n17 De dzesi nyagbɔgblɔ “gbesiagbe.” Esia fia be míawɔ ɖoɖo siwo Yehowa wɔ na mí la ŋudɔ gbesiagbe. Nu ti kɔ na dutanyanyuigblɔla aɖe si subɔ nuteƒewɔwɔtɔe ƒe 43, la le ŋutilã me eye dzi ɖe le eƒo ɣeaɖewoɣi. Gake mena ta o. Egblɔ be: “Ezu numame nam be mafɔ kaba ale be hafi madze dɔ ɖesiaɖe gɔme la, mezãa ɣeyiɣi doa gbe ɖa na Yehowa hexlẽa eƒe Nya la. Nuwɔwɔ alea gbesiagbe kpe ɖe ŋunye medo dzi vaseɖe fifia.” Vavãe, míate ŋu aka ɖe edzi be Yehowa ado ŋusẽ mí ne míedoa gbe ɖa nɛ edziedzi, ẽ, ne míedonɛ ɖa nɛ “gbesiagbe,” eye míedea ŋugble le eƒe nɔnɔme nyuiawo kple eƒe ŋugbedodowo ŋu.\n18. Akɔfafa kae Biblia nana nuteƒewɔla siwo tsi alo dze dɔ?\n18 Esia akpe ɖe amesiwo ƒo dzi ɖena le, vevietɔ le esi wotsi alo lãmesẽkuxiwo le fu ɖem na wo ta ŋu. Nu ate ŋu ate ɖe amesiawo dzi, menye le esi wotsɔ wo ɖokui sɔ kple ame bubuwo ta o, ke boŋ le esi wotsɔ wo ɖokui le sɔsɔm kple nusiwo wote ŋu wɔna tsã ta. Aleke gbegbee wòfaa akɔ enye esi be míanya be Yehowa dea bubu ame tsitsiwo ŋu! Biblia gblɔ be: “Atsyɔ̃fiakuku enye ta ƒowɔ, dzɔdzɔenyenye ƒe mɔ dzi wokpɔnɛ lena.” (Lododowo 16:31) Yehowa nya afisi míaƒe ŋutetewo se ɖo eye edea asixɔxɔ gã alesi míesubɔnɛ tso dzi blibo me togbɔ be míegbɔdzɔ hã la ŋu. Eye Mawu maŋlɔ dɔ nyui siwo míewɔ xoxo la be gbeɖe o. Ŋɔŋlɔawo ka ɖe edzi na mí be: “Mawu menye madzɔmadzɔtɔ be, wòaŋlɔ miaƒe dɔwɔwɔ kple lɔlɔ̃, si mieɖe fia le eƒe ŋkɔ ta, le esime miesubɔ ame kɔkɔewo, eye miegale edzi le wo subɔm la be o.” (Hebritɔwo 6:10) Aleke gbegbee dzi dzɔa mí katã enye esi be amesiwo wɔ nuteƒe na Yehowa ƒe gbogbo aɖewo la le mía dome!\nMègana Ta O\n19. Aleke nusi nyo wɔwɔ ɖaa ɖea vi na míi?\n19 Ame geɖe xɔe se be ŋutilãmedɔ geɖe wɔwɔ edziedzi ate ŋu ana nu magati kɔ na ame akpa o. Nenema kee gbɔgbɔmedɔwo wɔwɔ edziedzi ate ŋu akpe ɖe mía ŋu míaɖe seselelãme kple gbɔgbɔ me nutikɔname dzi akpɔtɔ. Biblia gblɔ be: “Migana ɖeɖi nate mía ŋu le nu nyui wɔwɔ me o; elabena ne míegbɔdzɔ le nu nyui wɔwɔ me o la, míaŋe nu le ye ŋutɔ ƒe azãgbe la dzi. Eyaŋuti esi asinukpɔkpɔ le mía si la, mina míawɔ nu nyui na amesiame, ke vevietɔ na haxɔsetɔwo.” (Galatiatɔwo 6:9, 10) De dzesi nyagbɔgblɔ “nu nyui wɔwɔ” kple “míawɔ nu nyui.” Nya siawo bia be míawɔ nane. Nu nyuiwo wɔwɔ na ame bubuwo ate ŋu akpe ɖe mía ŋu ŋutɔŋutɔ be nu maglo mí míana ta le Yehowa subɔsubɔ me o.\n20. Be míatsi tre ɖe dziɖeleameƒo ŋu la, amekawo ƒe hadedee wòle be míaƒo asa na?\n20 To vovo na ema la, hadede kpakple dɔwɔwɔ kple amesiwo medea bubu Mawu ƒe sewo ŋu o ate ŋu anye agba na mí. Biblia xlɔ̃ nu mí be: “Kpe la, nu kpekpee, eye ke la, agbae; ke bometsila ƒe dziku kpena wu wo ame eve la.” (Lododowo 27:3) Be míanɔ te ɖe dziɖeleameƒo kple nutikɔname nu la, ele be míatsri hadede kple amesiwo bua susu gbegblẽwo eye woɖea ɖeklemi ame bubuwo hedia vodada le wo ŋu.\n21. Aleke míate ŋu ade dzi ƒo na ame bubuwo le Kristotɔwo ƒe kpekpewo me?\n21 Kristotɔwo ƒe kpekpewo nye ɖoɖo si Yehowa wɔ si ate ŋu ana ŋusẽ naɖo mía ŋu le gbɔgbɔ me. Mɔnukpɔkpɔ nyui aɖe sua mía si le afima be míatsɔ nufiame kple hadede tuameɖo ade dzi ƒo na mía nɔewo. (Hebritɔwo 10:25) Ele be hamea me tɔwo katã nadze agbagba atu wo nɔewo ɖo ne wole nya ŋu ɖom le kpekpeawo me alo le dɔ wɔm le nuƒolanɔƒea. Amesiwo xɔa ŋgɔ koŋ dzie agba le be woade dzi ƒo na ame bubuwo. (Yesaya 32:1, 2) Ne ehiã be woaxlɔ̃ nu alo aka mo na ame hã la, gbe si woatsɔ agblɔe ate ŋu afa akɔ na ame. (Galatiatɔwo 6:1, 2) Alesi míelɔ̃ amewo akpe ɖe mía ŋu míasubɔ Yehowa ɖeɖimateameŋutɔe.—Psalmo 133:1; Yohanes 13:35.\n22. Togbɔ be míenye amegbetɔ madeblibowo hã la, nukatae dzi ate ŋu anɔ mía ƒo?\n22 Yehowa subɔsubɔ le nuwuɣi sia me bia dɔwɔwɔ. Eye Kristotɔwo meto le nusiwo susume nutikɔname, seselelãme me nuteɖeamedziwo, kple nɔnɔme sesẽwo hena vɛ me o. Míenye amegbetɔ madeblibo gbɔdzɔgbɔdzɔtɔwo, abe nusiwo wotsɔ tsu wɔ ene. Gake Biblia gblɔ be: “Kesinɔnu sia le mía si le anyigoewo me, bene ŋusẽ ƒe agbɔsɔsɔ, si gbã go la, nanye Mawu tɔ, eye menye mía gbɔ wòatso o.” (Korintotɔwo II, 4:7) Ẽ, ɖeɖi ate mía ŋu, gake nu negaglo mí alo míana ta gbeɖe o. Ke boŋ mina “míatsɔ dzideƒo agblɔ be: ‘Yehowa ye nye nye kpeɖeŋutɔ.’”—Hebritɔwo 13:6.\n• Agba kpekpe siwo míate ŋu aɖe ɖa dometɔ aɖewo ɖe?\n• Aleke míate ŋu akpɔ gome le “nu nyui” wɔwɔ na hati Kristotɔwo me?\n• Aleke Yehowa doa ŋusẽ mí ne ɖeɖi te mía ŋu alo dzi ɖe le mía ƒo?\nYesu nya be ne dzi ɖe le yeƒe apostolowo ƒo eteƒe didi la, ate ŋu aɖe fu na wo\nAme aɖewo ɖe asi le modzakaɖedɔ kple woawo ŋutɔ ƒe dɔwɔna aɖewo siwo mehiã vevie o la ŋu\nTogbɔ be seɖoƒe le míaƒe ŋutetewo ŋu hã la, Yehowa dea asixɔxɔ alesi míesubɔnɛ tso dzi blibo me la ŋu\nƉoe Ɖe Amewo Ɖoe Ɖe Amewo Ðeɖi Tea Wo Ŋu Gake Womenaa Ta O\nw04 8/15 axa 22-26


Yosef Kple Potifar Srɔ̃ (1 Mose 39) | Srɔ̃ Woƒe Xɔse\nNYATI SI LE AKPAA DZI Ðe Satana Li Ŋutɔŋutɔa?\nNYATI SI LE AKPAA DZI Amee Satana Nyea Alo Vɔ̃ɖinyenye Ko Wòle Tsitre Ði Na?\nNYATI SI LE AKPAA DZI Ðe Wòle Be Míavɔ̃ Na Satana?\nA CONVERSATION WITH A NEIGHBOR Ɣekaɣie Mawu Fiaɖuƒea Dze Dziɖuɖu Gɔme? (Akpa 2)\nIMITATE THEIR FAITH “Aleke Gɔ̃ Mawɔ Vɔ̃ Gã Sia?”\nMawue Wɔ Abosam La?\nGbetakpɔxɔ | November 2014\nGBE BUBU Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chuvash Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Luo Macedonian Malagasy Maltese Maya Mixe Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Turkish Twi Ukrainian Umbundu Urdu Venda Vietnamese Wallisian Waray-Waray Xhosa Zulu\nYAME xɔ dzo, Yosef gbɔ fuu, eye wònɔ tɔŋgɔtrewo kple tɔŋgɔseƒoƒowo ƒe ʋeʋẽ lililiwo sem. Asitsaha aɖewoe ma kplɔ Yosef to Nile-tɔsisia nu yina. Wò ya kpɔe ɖa ko be ameha aɖewoe ma do kposɔ to tɔʋua me yina Egiptetɔwo ƒe du aɖe me. Le mɔa dzi la, wotea ŋu kpɔa akowo kple tɔdzixe aɖewo siwo nɔ agba sam le yame. Yosef gaɖo ŋku wo de Hebron, si nye todu si dzi ya ƒona le ŋutɔ, si gbɔ didi abe kilometa alafa geɖe ene la dzi. Fifia Yosef va kpɔ eɖokui le du bubu aɖe si to vovo kura na wo de la me.\nKpɔe ɖa ko be kesewoe ma le xɔxlɔ̃m le detiwo kple gbotiwo ta me. Yosef menɔ nya siwo gblɔm ame siwo tso eme va yina le la gɔme sem kura o. Ðewohĩ anya nɔ agbagba dzem be yease nya alo nyagbe ɖekaɖeka aɖewo gɔme ya. Gake anyo be wòasrɔ̃ wo. Le eƒe susu ŋu la, magayi wo de akpɔ gbeɖe o.\nÐekakpuivi dzaa aɖe koe Yosef nye, ƒe 17 alo ƒe 18 ye anɔ esi ɣemaɣi, gake nya sesẽ aɖe si dzea ŋgɔ ame tsitsi geɖewo la tui. Esusɔ vie ko eya ŋutɔ nɔviawo, siwo lɔ ŋuʋaʋã ƒe gbɔgbɔtsixe ɖe ƒo, wui kloe le esi wònye wo fofo ƒe vi lɔlɔ̃a ta. Esi womete ŋu wui o ta la, wodzrae na asitsaha siawo. (1 Mose 37:2, 5, 18-28) Le mɔa zɔzɔ kwasiɖa geɖewo megbe la, asitsaha siawo anya te dzidzɔ kpɔkpɔ vivivi esi wote tu dugã, afi si woadzra Yosef le abe woƒe adzɔnu xɔasiawo ke ene ahakpɔ viɖe geɖe. Aleke Yosef awɔ be mɔkpɔkpɔ nagabu ɖee eye eƒe dzi nagbã gudugudu o? Eye aleke míawɔ be agbemekuxiwo kple kplamatsɛdonuwo nagana míaƒe xɔse nu natsi o? Nu geɖe li míate ŋu asrɔ̃ tso Yosef gbɔ.\n“YEHOWA NƆ KPLE YOSEF”\nKe “esi wokplɔ Yosef va Egipte la, Egiptetɔ Potifar si nye Farao ƒe aƒedzikpɔla eye wòganye eŋuti mewo ƒe amegã la ƒlee le Ismaeltɔ siwo kplɔe yi afi ma la si.” (1 Mose 39:1) Nya kpui mawo siwo dze le Biblia me na míekpɔ ale si gbegbe woɖi gbɔ ɖekakpui siae esi wogadzrae ake. Yosef zu adzɔnu dzro aɖe ko! Bu eŋu kpɔ ko be Yosef ye nye ema kplɔ eƒe aƒetɔ yeyea, si nye Egiptetɔwo ƒe amegã, ɖo to asi dome afi si nudzralawo ɖo woƒe asigbawo ɖo la yina afi si azu eƒe aƒe me azɔ.\nMenye aƒe vi o! Teƒea to vovo sãsãsã tso aƒe si me Yosef nɔ tsã. Ƒome si nɔa agbadɔ me si nɔa ʋuʋum tso teƒe yi teƒe mee Yosef nɔ tsi. Wonɔa woƒe alẽhawo kplɔm tso teƒe yi teƒe enuenu. Fifia, eva kpɔ eɖokui le Potifar si nye Egiptetɔ kesinɔtɔ ƒe aƒe gã aɖe si wosi aŋɔ na wònya kpɔ ŋutɔ la me. Blemaduwo nɔƒe kulawo ka nya ta be blema Egiptetɔwo lɔ̃a agbeɖuɖu, wotsoa abɔ nyuiwo tɔa kpɔ ƒoa xlã wo, woɖea tsita siwo me wodoa aƒlawo, tɔŋgɔtrewo kple tɔŋgɔseƒoƒowo ɖo. Wotsoa aƒe aɖewo ɖe abɔ me eye woɖea yaxɔƒe ɖe xɔawo ŋu, woɖea fesre siwo kɔ ale be ya nate ŋu age ɖe xɔawo me nyuie, xɔwo sɔa gbɔ ɖe aƒea me, eye nuɖuxɔ gã kple dzɔlawo ƒe nɔƒe hã nɔa anyi.\nÐe aƒe gã sia kpɔkpɔ awɔ dɔ ɖe Yosef dzi nenema gbegbea? Ao, míeka ɖe edzi o. Nu si nɔ vevie nɛ wue nye ale si wòanya se le eɖokui me be yetsi akogo. Egiptetɔwo ƒe gbegbɔgblɔ, awudodo, dzadzraɖo kple woƒe subɔsubɔ kura gɔ̃ hã nye nu yeye nɛ. Wosubɔa mawu gbogbo siwo xexlẽme meli na o, woyɔa gbɔgbɔwo, wowɔa akunya eye wotsia dzi ɖe ku kple agbenɔnɔ le ku megbe ŋu ale gbegbe. Gake nu ɖeka aɖe li si na be akogotsitsi mete Yosef ƒe dzi ɖe to o. Biblia gblɔ be: “Yehowa nɔ kple Yosef.” (1 Mose 39:2) Anɔ eme godoo be Yosef gblɔ eƒe dzimenyawo katã na Yehowa. Biblia gblɔ be: “Yehowa tsɔ ɖe ame siwo katã yɔnɛ . . . la gbɔ.” (Psalmo 145:18) Nu bubu ka hãe na Yosef te ɖe eƒe Mawu la ŋu?\nYosef mena mɔkpɔkpɔ bu ɖee o. Edoa vevi dɔ wɔna ale si wòate ŋui. Eƒe nuwɔnawo na Yehowa yrae geɖe. Eteƒe medidi hafi eƒe aƒetɔ yeyea va kpɔ ŋudzedze ɖe eŋu o. Potifar va de dzesii be yeƒe subɔvi Yosef ƒe Mawu Yehowa nɔ eyram, eye ɖikeke mele eme o be yayra sia he nyui va Egiptetɔ sia ƒe aƒe dzi. Potifar va nɔ ŋudzedze kpɔm ɖe Yosef ɖekakpuivi ɖɔʋu sia ŋu vivivi va se ɖe esime wòtsɔe ɖo eƒe nuwo katã nu.—1 Mose 39:3-6.\nYosef ɖo kpɔɖeŋu nyui aɖe ɖi na sɔhɛ siwo le Mawu subɔm egbea. Le kpɔɖeŋu me, sɔhɛ siawo kpɔa wo ɖokuiwo le nɔnɔme manyataleŋu si to vovo kura na nu siwo wonya la me le suku ɣeaɖewoɣi. Ate ŋu anye be wo tɔ sukuviawo tsia dzi ɖe gbɔgbɔyɔyɔ ŋu eye woda woƒe mɔkpɔkpɔ katã ɖe nu siwo mahe viɖe aɖeke vɛ na wo le agbe me o la dzi. Ne èkpɔ ɖokuiwò le nɔnɔme sia me la, ɖo ŋku edzi be Yehowa metrɔ o. (Yakobo 1:17) Ekpɔtɔ nɔa anyi kple ame siwo katã wɔa nuteƒe nɛ hedzea agbagbe vevie wɔa nu si dzea eŋu. Eyraa ame siawo geɖe, eye ayra wò hã godoo.\nNuŋlɔɖiawo na míenya be esi ɣeyiɣiawo va nɔ yiyim la, Yosef nɔ tsitsim. Ðekakpui sia va zu ŋutsu si ‘nya kpɔ hedze ɖeka ale gbegbe,’ etɔgbi mebɔ o. Nya siawo ɖee fia be afɔku le mɔ me nɛ, elabena zi geɖe la, nyonyo ɖe wòhea ame siwo mànɔ mɔ kpɔm na o la ƒe susu ɖe ame ŋu madzemadzee.\nPotifar srɔ̃ de dzesi Yosef ɖekakpui wɔnuteƒe sia\n‘MELƆ̃ KURA O’\nNuteƒewɔwɔ nɔ vevie na Yosef; gake mele nenema le Potifar srɔ̃ ya gome o. Biblia gblɔ be: “Eƒe aƒetɔ srɔ̃ nɔa ahiãmoe ɖom ɖe Yosef ŋu, eye wògblɔ nɛ be: Va mlɔ gbɔnye.” (1 Mose 39:7) Ðe Yosef se le eɖokui me be yealɔ̃ ɖe nyɔnu trɔ̃subɔla sia ƒe ahiãdidi ŋumakpemakpee la dzi nɛa? Biblia megblɔ naneke si ana míasusui be dzodzro alo seselelãme si nɔa ɖekakpuiwo me menɔ Yosef me o alo be nyɔnu sia, si nye fiaŋume kesinɔtɔ kple ameŋkuta si srɔ̃a ɖua vi na la medze tugbe na Yosef o. Ðe Yosef asusui ko be yeƒe aƒetɔ manya nu tso nya sia ŋu oa? Ðe wòatsɔ eƒe susu ada ɖe viɖe siwo wòakpɔ to ahiãdzedze sia me dzia?\nLe nyateƒe me la, míate ŋu anya nu si tututu yi edzi le Yosef ƒe susu me o. Gake míenya nu si tututu nɔ eƒe dzi me ya. Edze ƒãa le eƒe nyaŋuɖoɖoa me. Egblɔ be: “Kpɔ ɖa, nye aƒetɔ megatsɔ ɖeke le aƒea ƒe nya me o, eye wòtsɔ eƒe nuwo katã de asi nam. Ame aɖeke mede nunye le aƒe sia me o, eye womeɖe naneke le eme nam o, negbe wò ko, elabena srɔ̃a nènye. Aleke gɔ̃ mawɔ vɔ̃ gã sia, eye mada vo ɖe Mawu ŋuti mahã?” (1 Mose 39:8, 9) Kpɔ ale si ɖekakpui ma aɖo mo vevie esi wònɔ nya mawo gblɔm ɖa le susu me. Nu ma si nyɔnua di be wòawɔ la ŋu bubu gɔ̃ hã ate ɖe edzi ŋutɔ. Nu ka tae?\nAbe ale si wòdze le Yosef ƒe nyaa me ene la, eƒe aƒetɔ ka ɖe edzi. Potifar tsɔ eƒe aƒemenuwo katã de eƒe dzikpɔkpɔ te, meɖe naneke le eme o, negbe srɔ̃a ko. Nu ka tae Yosef atrɔ eƒe aƒetɔ ato me? Eŋububu ɖeɖe dzaa hã anyɔ ŋu nɛ. Nu si aganyɔ ŋu nɛ wu emae nye: be wòava susu me nɛ be yeawɔ nu vɔ̃ ɖe eƒe Mawu, Yehowa ŋu. Yosef srɔ̃ nu geɖe tso edzilawo gbɔ ku ɖe ale si Mawu bua srɔ̃ɖeɖe kple nuteƒewɔwɔ le srɔ̃ɖeɖe me. Esi Yehowa ɖe srɔ̃ na dzila gbãtɔwo la, egblɔ eƒe susu le srɔ̃ɖeɖe ŋu eme kɔ nyuie. Egblɔ be ŋutsu kple srɔ̃a naku ɖe wo nɔewo ŋu eye woazu “ŋutilã ɖeka.” (1 Mose 2:24) Mawu ado dzi ku ɖe ame siwo atee kpɔ be yewoagblẽ ɖekawɔwɔ sia me. Le kpɔɖeŋu me, esusɔ vie Yehowa tsrɔ̃ ame siwo di be yewoade asi Abraham srɔ̃ si nye Yosef mamagã kple Isak srɔ̃ si nye Yosef mama la ŋu kloe. (1 Mose 20:1-3; 26:7-11) Yosef srɔ̃ nu tso nudzɔdzɔ mawo me nyuie, eye wòadi be yeanɔ agbe ɖe eŋu.\nNya siwo Yosef gblɔ na Potifar srɔ̃a ve dɔme nɛ. Kpɔe ɖa ko be kluvi gbɔlo koe Yosef nye hafi tu afɔ eƒe aƒenɔ ƒe didia me heɖɔ eƒe nuwɔna ma be enye “vɔ̃ gã”! Ke hã, nyɔnua mena ta o. Ðewohĩ esi wòɖi gbɔ eɖokui heklo bubu le eɖokui ŋu le Yosef ŋkume ta la, edi kokoko be yeana Yosef natrɔ susu. Eto esia dzi ɖe Satana, ame si te Yesu kpɔ la ƒe nɔnɔme fia. Le esi Satana nana ta esi mekpɔ dzidzedze o la, elala “hena ɣeyiɣi bubu si agasɔ nɛ.” (Luka 4:13) Ehiã be nuteƒewɔlawo katã naɖoe kplikpaa ahate afɔ to sesĩe. Nenema tututue Yosef wɔ nui. Togbɔ be nyɔnua ƒoa nya ɖe enu “ŋkeke sia ŋkeke” hã la, mena ta o. Biblia gblɔ be: ‘Melɔ̃ kura o.’ (1 Mose 39:10) Gake Potifar srɔ̃ nye amenublela si menaa ta o.\nGbe ɖeka esi wòde dzesii be subɔvi aɖeke mele aƒea me o la, ewɔ ɣeyiɣi ma ŋu dɔ. Enya be Yosef ava, ava wɔ eƒe dɔwo godoo. Esi wòva la, edzo dze edzi. Elé eƒe awu ɖe eŋu sesĩe, eye wògaɖe eƒe didia gblɔ zi mamlɛtɔ be: “Va mlɔ anyi kplim!” Yosef ɖe afɔ enumake, eʋli le esi hete yi megbe, gake nyɔnua ku ɖe eƒe awua ŋu goŋgoŋ. Eʋli sesĩe hegblẽ eƒe awua ɖe esi me eye wòsi dzo!—1 Mose 39:11, 12.\nEsia ate ŋu ana míaɖo ŋku nuxlɔ̃ame si gbɔgbɔ ʋã apostolo Paulo wòŋlɔ la dzi be: “Misi le agbe gbegblẽ nɔnɔ nu.” (1 Korintotɔwo 6:18) Kpɔɖeŋu nyui ka gbegbee nye esi Yosef ɖo na Kristotɔ vavãwo katã! Nɔnɔmewo ate ŋu aƒoe ɖe mía nu be mí kple ame siwo medea bubu Yehowa ƒe se siwo ku ɖe agbe nyui nɔnɔ ŋu o míanɔ go dom edziedzi, gake esia mefia be míaɖe mɔ woƒe nuwɔnawo nana míaƒo mía ɖokui ɖe nuwɔna gbegblẽwo me o. Nu ka kee aɖado tso eme o, ele be míasi le wo gbɔ.\nNu si do tso afɔ si Yosef ɖe me la he nya gã aɖe vɛ. Potifar srɔ̃ ɖoe be yeatu nu kplii godoo. Ete ɣlidodo sesĩe be subɔvi bubuwo nanya aƒa na ye. Eda nya ɖe Yosef dzi be edi be yeade asi ye ŋu sesẽe eye esi yete ɣlidodo ko la, ede afɔ du me. Etsɔ awu si wòatsɔ aɖo kpe eƒe alakpanutsotsoa dzi la da ɖi henɔ srɔ̃a lalam. Esi Potifar gbɔ va aƒe me la, egagblɔ alakpanya mawo ke, si fia be ye srɔ̃a ƒe vodadae wònye be wòkplɔ ame tutɔ sia va da ɖe yewo gbɔ le aƒea me. Aleke Potifar wɔ nui? Biblia gblɔ be: “Dɔme vee ŋutɔ”! Ena wole Yosef de gaxɔ me.—1 Mose 39:13-20.\n“WODE KUNYOWU AFƆ NƐ”\nMíenya nu boo aɖeke tso ale si Egiptetɔwo ƒe gaxɔwo nɔna ɣemaɣi o. Blemaduwo nɔƒe kulawo va ke ɖe afi si gaxɔ mawo nɔ kpɔ la ŋu. Teƒe mawo nyea tomegaxɔ sesẽwo siwo ƒe gliwo trina. Yosef ɖɔ teƒe sia emegbe kple nya aɖe si gɔmee nye “do me,” si ɖee fia be enye viviti me kple teƒe vloe aɖe. (1 Mose 40:15) Biblia ƒe agbalẽ si nye Psalmo na míenya be wogawɔ fu Yosef le afi ma hã. Egblɔ be: “Wode kunyowu afɔ nɛ, wode abi eŋu eye wotsɔ gakɔsɔkɔsɔ de afɔ nɛ.” (Psalmo 105:17, 18, Agbenya La) Zi geɖe la, Egiptetɔ aɖewo bla abɔ ɖe megbe na woƒe gamenɔlawo hedea kunyowu wo be woagasi o; ame aɖewo hã dea kɔsɔkɔsɔ kɔ na woƒe gamenɔlawo. Kpɔ ale si Yosef anya se veve le fu si wowɔe tae ɖa; evɔ medze agɔ aɖeke hã hafi o!\nGawu la, menye ɣeyiɣi kpui aɖe koe wòkpe fu alea o. Nuŋlɔɖiawo na míenya be enɔ “gaxɔ me ɣeyiɣi didi aɖe.” Enɔ teƒe vloe ma hena ƒe geɖe! * Yosef menya hã ne woava ɖe ga ye gbe ɖeka o. Esi wòge ɖe nɔnɔme gbãdziname ma me, eye ŋkekewo, kwasiɖawo kple ɣletiwo va nɔ yiyim la, nu kae kpe ɖe eŋu be mɔkpɔkpɔ mebu ɖee eye nuxaxa te eƒe dzi ɖe to o?\nŊuɖoɖoa dze le nuŋlɔɖi fakɔname sia me: “Yehowa nɔ kple Yosef, . . . eye wòve enu.” (1 Mose 39:21) Gaxɔ, kunyowu, viviti si le tomegaxɔ me mate ŋu axe mɔ na Yehowa be wòave esubɔlawo nu o. (Romatɔwo 8:38, 39) Míate ŋu akpɔe ɖa le susu me ko be Yosef ye nye ema le nu siwo le nuxaxa dom nɛ vevie la gblɔm na Fofoa lɔlɔ̃a si le dziƒo, si nye “akɔfafa katã ƒe Mawu” le gbedodoɖa me eye fofoa na ŋutifafa kple dzidzeme si eya ɖeɖe ko ate ŋu ana lae. (2 Korintotɔwo 1:3, 4; Filipitɔwo 4:6, 7) Kpekpeɖeŋu bubu ka hãe Yehowa na Yosef? Biblia gblɔ be eyi edzi na “gaxɔdzikpɔla ƒe dzime kɔ ɖe ŋu, eye wòve” Yosef nu.\nEdze ƒãa be woɖoa dɔ na gamenɔlawo, eye Yosef wɔ nu si ana Yehowa nakpɔ ŋudzedze ɖe eŋu. Mefena kple eƒe dɔwo o, ewɔa dɔ sia dɔ si woɖo nɛ la kple moveviɖoɖo, eye wògblẽa susɔea ɖe Yehowa si me. Yehowa yrae ale be kakaɖeamedzi kple bubu si nɔ eŋu le Potifar ƒe me la tɔgbi gasu esi le gaxɔa me. Biblia gblɔ be: “Gaxɔdzikpɔla tsɔ gatɔ, siwo katã le gaxɔa me la, de Yosef si, eye nu sia nu, si wowɔna le afi ma la, eyae ɖonɛ na wo. Eye gaxɔdzikpɔla metsɔ ɖeke le nu si wòwɔna la me o, elabena Yehowa li kplii, eye nu sia nu, si wòwɔna la, Yehowa na wòdzea edzi nɛ.” (1 Mose 39:22, 23) Aleke gbegbe Yosef ƒe dzi adze emee nye esi esi wònya be Yehowa nɔ ye ta kpɔm!\nYosef wɔ dɔ moveviɖoɖotɔe esi wònɔ gaxɔ me, eyeYehowa yrae geɖe\nNya sesẽwo ate ŋu atu mí le agbe me si ana míaƒe dzi nagbã vevie, ate ŋu anye be wowɔ nu madzɔmadzɔ dziŋɔ aɖe ɖe mía ŋu, ke hã míate ŋu asrɔ̃ xɔse si Yosef ɖe fia. Ne míete ɖe Yehowa ŋu kplikplikpli le gbedodoɖa me, míewɔ eƒe sewo dzi pɛpɛpɛ, eye míedze agbagba nu si nyo le eŋkume la, akpɔ nu si dzi wòanɔ te ɖo ayra mí. Le Yosef gome la, Yehowa dzra yayra gã bubuwo ɖo ɖi nɛ. Míase esiawo ŋu nya le nyati si akplɔe ɖo la me.\n^ mm. 23 Biblia ƒe nuŋlɔɖiwo na míenya be Yosef anya xɔ ƒe 17 alo ƒe 18 esime wòyi Potifar ƒe aƒe me, eye wònɔ aƒea me va se ɖe esime wòtsi zu ŋutsu, ɖewohĩ enɔ afi ma ƒe ʋɛ aɖewo. Esime woɖee le gaxɔ me la, axɔ ƒe 30.—1 Mose 37:2; 39:6; 41:46.\nÐe Nàka Ðe Mawu Dzia?\nXlẽ nu tso dzidzeme si ate ŋu asu asiwò ne èva dze si Mawu heka ɖe edzi abe Xɔwò ene la ŋu.\nNovember 2014 | Ðe Satana Li Ŋutɔŋutɔa?\nGBETAKPƆXƆ November 2014 | Ðe Satana Li Ŋutɔŋutɔa?\n“Alo Drɔ̃e Gɔmeɖeɖe La Menye Mawu Tɔe Oa?”


Noa Ƒe Ŋutinya—Nu Si Dzɔ Va Yi Nye Nuxlɔ̃ame Na Mí\nNu Si Dzɔ Va Yi Nye Nuxlɔ̃ame Na Mí\nYehowa maɖe mɔ be ame vlowo nagblẽ Paradisoa o. Exɔlɔ̃wo koe anɔ afima. Nukae adzɔ ɖe ame vɔ̃ɖiwo dzi? Be nànya ŋuɖoɖoa la, de ŋugble le Noa ƒe ŋutinya si dzɔ ŋutɔŋutɔ ŋu kpɔ. Ƒe akpe geɖewoe nye si va yi esi Noa nɔ anyi. Enye ame nyui si dze agbagba vevie ɣesiaɣi be yeawɔ Yehowa ƒe lɔlɔ̃nu. Gake ame bubu siwo nɔ anyigba dzi wɔa nu vlowo. Eyata Yehowa gblɔ na Noa be yegbɔna ame vɔ̃ɖi mawo katã tsrɔ̃ ge kple tsiɖɔɖɔ. Egblɔ na Noa be wòakpa aɖakaʋu ale be Tsiɖɔɖɔa nagatsrɔ̃ eya kple eƒe ƒomea o.—Mose I, 6:9-18.\nNoa kple eƒe ƒomea kpa aɖakaʋua. Noa xlɔ̃ nu amewo be Tsiɖɔɖɔ gbɔna, gake womeɖo toe o. Woyi nuvlowɔwɔa dzi. Esi Noa kpa aɖakaʋua wu enu la, ekplɔ lãwo yi emee, eye woa kple eƒe ƒomea hã yi eme. Emegbe Yehowa na tsi gã aɖe dza. Tsi dza ŋkeke 40 kple zã 40. Tsia ɖɔ xɔ anyigba bliboa katã dzi.—Mose I, 7:7-12.\nAme vɔ̃ɖiawo tsrɔ̃, gake wokpɔ Noa kple eƒe ƒomea ta. Yehowa kpɔ wo ta dedie le Tsiɖɔɖɔa me hekplɔ wo va anyigba si dzi nuvɔ̃ɖiwɔwɔ megale o. (Mose I, 7:22, 23) Biblia gblɔ be ɣeyiɣi aɖe gagbɔna esi Yehowa atsrɔ̃ amesiwo gbe nu dzɔdzɔe wɔwɔ. Womatsrɔ̃ ame nyuiwo o. Woanɔ agbe tegbee le Paradisonyigbaa dzi.—Petro II, 2:5, 6, 9.\nAme geɖe wɔa nu vlowo egbea. Xaxa bɔ ɖe xexeame fũ. Yehowa dɔa eƒe Ðasefowo ɖa edziedzi be woaxlɔ̃ nu amewo, gake ame akpa gãtɔ gbe be yewomaɖo to Yehowa ƒe nya o. Womedi be yewoatrɔ yewoƒe agbenɔnɔ o. Womedi be yewoalɔ̃ ɖe nusi Mawu gblɔ tso nyui kple vɔ̃ ŋu dzi o. Nukae adzɔ ɖe amesiawo dzi? Woava trɔ gbaɖegbea? Ame geɖe matrɔ akpɔ gbeɖe o. Ɣeyiɣi gbɔna esime woatsrɔ̃ ame vɔ̃ɖiwo eye womaganɔ anyi azɔ o.—Psalmo 92:8.\nWomatsrɔ̃ anyigba o; woawɔe wòazu paradiso. Amesiwo va zu Mawu xɔlɔ̃wo anɔ agbe le Paradisonyigbaa dzi tegbee.—Psalmo 37:29.


Ne ɖevi aɖe va ʋua na mí esi míele gbeadzi\nNe Ðevie Va Ʋu Ʋɔa\nNe ɖevi aɖee va ʋu ʋɔa la, ele be míagblɔ nɛ be wòayɔ edzilawo vɛ. Esia fia be míede bubu edzilawo ŋu. (Lod 6:20) Ne ɖevia gblɔ be míge ɖe eme la, mele be míage ɖe eme o. Ne edzilawo mele aƒea me o la, míatrɔ ayi ɣebubuɣi.\nNe ɖevia tsi, ɖewohĩ exɔ ƒe 15 va ɖo 19 gɔ̃ hã la, asɔ be míabia be míaƒo nu kple edzilawo gbã. Ne edzilawo meli o la, míate ŋu abiae nenye be edzilawo ɖea mɔ nɛ wòtiaa agbalẽ siwo wòdi be yeaxlẽ. Ne woɖea mɔ nɛ la, ekema míate ŋu atsɔ míaƒe agbalẽawo dometɔ aɖe anɛ alo ahe eƒe susu ayi jw.org dzi.\nNe míetrɔ yi sɔhɛ aɖe si tsɔ ɖe le nyaa me gbɔ la, ele be míabia be míaƒo nu kple edzilawo gbã. Esia aʋu mɔ na mí be míaɖe susu si ta míeva wo gbɔ me na edzilawo eye míatsɔ aɖaŋuɖoɖo siwo ŋu kakaɖedzi le le Biblia me si aɖe vi na ƒomewo la afia wo. (Ps 119:86, 138) Ne míebu edzilawo ŋu hede bubu wo ŋu alea la, anye ɖaseɖiɖi nyui na wo eye wòaʋu mɔ bubuwo na mí be míagblɔ nya nyuia na ƒomea.—1Pe 2:12.


Lododowo 23 | Biblia Le Internet Dzi | Xexe Yeye Gɔmeɖeɖe\nÐɔ ŋu ɖo ne wokpe wò (2)\nMègati kesinɔnuwo yome o (4)\nKesinɔnuwo ate ŋu ato aʋala (5)\nMèganɔ aha tsu nolawo dome o (20)\nAha ɖua ame abe da ene (32)\n23 Ne èbɔbɔ nɔ anyi be yeaɖu nu kple fia la,Lé ŋku ɖe nu si wotsɔ ɖo akɔwòme la ŋu nyuie; 2 Ne nu tsu ɖulae nènye* la,Ekema ɖo hɛ wò vehlo dzi.* 3 Mègana eƒe nuɖuɖu viviawo nadzro wò o,Elabena beblenuɖuɖue wònye. 4 Mèganɔ hloloe tsom atraɖii be yeakpɔ kesinɔnu o.+ Dze nunya, eye nàdzudzɔ esia.* 5 Kaka wò ŋku nakpɔe la, enu yi xoxo,+Elabena ato aʋala abe hɔ̃ ene adzo ayi dzi ʋĩi.+ 6 Mègaɖu ŋɔkula* ƒe nu o;Mègana eƒe nuɖuɖu viviawo nadzro wò o. 7 Elabena ele eŋuti kɔnta bum.* Agblɔ na wò be, “Ðu nu nàno nu!” ke metso dzi me nɛ o.* 8 Nu si nèɖu la, àdzɔe akɔ ɖi,Eye wò kafukafunyawo hã azu dzodzro. 9 Mègaƒo nu ɖe bometsila ƒe to me o,+Elabe ɖeko wòado vlo wò nya siwo me nunya le la.+ 10 Mègatrɔ blemaliƒowo o,+Eye mèganɔ tsyɔ̃evi ƒe anyigba kam o. 11 Elabena wo Taʋlila* tri akɔ;Ahe nya kpli wò ɖe wo nu.+ 12 Trɔ wò dzi ɖe amehehe ŋu,Kple wò to ɖe sidzedze ƒe nyawo ŋu. 13 Mègagbe tohehe na ŋutsuvi* o.+ Ne èƒoe kple ati la, maku o. 14 Ƒoe kple ati,Ne nàɖee* tso Tsiẽƒe* si me. 15 Vinye, ne wò dzi dze nunya la,Ekema nye hã nye dzi akpɔ dzidzɔ.+ 16 Ne wò nuyiwo gblɔ nya siwo le eteƒe la,Ekema matso aseye le ememe ke.* 17 Wò dzi megaʋã ŋu nu vɔ̃ wɔlawo o,+Ke boŋ vɔ̃ Yehowa ɣeawokatãɣi,+ 18 Elabena eya ko hafi etsɔme anɔ asiwò,+Eye wò mɔkpɔkpɔ nu mayi o. 19 Vinye, see, ne nàdze nunya,Eye na wò dzi nanɔ mɔ dzɔdzɔe la dzi. 20 Mèganɔ aha tsu nolawo+Kple lã tsu ɖulawo dome o,+ 21 Elabena ahamula kple nu tsu ɖula la, ada ahe,+Eye akɔlɔ̃edɔdɔ ɖe wònana wotsia ɖovu me. 22 Ðo to fofowò si dzi wò,Eye mègado vlo dawò le esi wòku nyagã ta o.+ 23 Ƒle nyateƒe, eye mègatsɔe dzra gbeɖe o,+Nenema kee nye nunya, amehehe kple gɔmesese hã.+ 24 Ame dzɔdzɔe fofo atso aseye godoo;Ame sia ame si dzi vi nyanu hã akpɔ dzidzɔ ɖe eŋu. 25 Fofowò kple dawò akpɔ dzidzɔ,Eye dawò atso aseye. 26 Vinye, tsɔ wò dzi nam,Eye wò ŋkuwo nekpɔ dzidzɔ ɖe nye mɔwo ŋu.+ 27 Elabena gbolo la, ʋe globo wònye,Eye nyɔnu ahasitɔ* la, vudo xaxɛ wònye.+ 28 Edea xa ɖi abe adzodala ene;+Eye wònana ŋutsu mawɔnuteƒewo ƒe xexlẽme dzina ɖe edzi. 29 Ame kae ɖoa xaxa me? Ame kae dea vovo ge do kpoe? Ame kae nɔa dzre dzi? Ame kae faa konyi? Ame kae xɔa abi yakatsyɔ? Ame ka ƒe ŋkuwo dzie wɔa dɔ̃ɔ? 30 Ame siwo tsia wain te didi lae;+Ame siwo yina be yewoadi wain si wotɔtɔ lae.* 31 Mègaɖe ŋku ɖe wain, ale si wòbiã,Ale si wòle dzo dam le kplu me, kple ale si wominɛ wɔli la o, 32 Mlɔeba la, eɖua ame abe da ene,Eye wòsia ame abe dakpui ƒe aɖi ene. 33 Wò ŋkuwo akpɔ nu tutɔwo,Eye wò dzi agblɔ nya vlowo.+ 34 Ànɔ abe ame si mlɔ atsiaƒu titina ene,Abe ame si mlɔ abalati tame ene. 35 Àgblɔ be: “Woƒom, gake nyemesee o;* Wotu kɔm, gake nyemenya o. Ɣekaɣi gɔ̃ manyɔ?+ Magano ɖe akpee.”*\n^ Alo, “Ne wò luʋɔ dzroa nu.”\n^ Alo, “ɖu ɖokuiwò dzi.”\n^ Agate ŋu afia, “Ðe asi le wò nuŋububu alea ŋu.”\n^ Alo, “ŋkuvɔ̃etɔ.”\n^ Alo, “bum le eƒe luʋɔ me.”\n^ Egɔmeɖeɖe tẽe, “eƒe dzi meli kpli wò o.”\n^ Alo, “woƒe Xɔnametɔ.”\n^ Alo, “vi; sɔhɛ.”\n^ Alo, “nàɖe eƒe luʋɔ.”\n^ Egɔmeɖeɖe tẽe, “nye ayikuwo atso aseye.”\n^ Egɔmeɖeɖe tẽe, “dutanyɔnu.” Kpɔ Lo 2:16.\n^ Alo, “Ame siwo ƒoa ƒu be yewoade nu aha si wotɔtɔ me lae.”\n^ Alo, “mevem o.”\n^ Alo, “Magadi eyome mɔ.”


GBE BUBU Abbey Abui Acholi Alur Amerika Tokunɔgbe Amharic Angola Tokunɔgbe Arabic Armenian Armenian (West) Ateso Attié Aymara Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bislama Bolivia Tokunɔgbe Boulou Bété Cambodian Chavacano Chichewa Chin (Tiddim) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombia Tokunɔgbe Cuba Tokunɔgbe Damara Dangme Danish Douala Drehu Dusun Dutch Efik Estonian Eŋlisi Eʋegbe Fante Fijian Fon Franse Futuna (East) Ga Gitonga Guarani Guarani (Bolivia) Guerze Gun Guéré Haitian Creole Hausa Herero Hindi Hungarian Hunsrik Iban Ibinda Igbo India Tokunɔgbe Indonesian Irish Italian Italy Tokunɔgbe Javanese Jula Kabiye Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lugbara Lunda Luo Luvale Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Ngangela Nias Nigerian Pidgin Norwegian Nyaneka Nyungwe Nzema Okpe Oromo Otetela Pidzin (Kamerun) Ponapean Portugal Tokunɔgbe Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Romany (Eastern Slovakia) Romany (Macedonia) Romany (Macedonia) Cyrillic Romany (Southern Greece) Runyankore Russian Rutoro Samoan Sangir Sango Sena Sepedi Sesotho (South Africa) Setswana Seychelles Creole Sidama Silozi Sinhala Spain Tokunɔgbe Spanish Sranantongo Sunda Swahili Swati Swedish Tahitian Tajiki Talian Tamil Tandroy Tankarana Thai Thailand Tokunɔgbe Tigrinya Tiv Tongan Tshiluba Tshwa Tsonga Turkish Twi Ukrainian Umbundu Urdu Urhobo Uruund Vezo Vietnamese Wallisian Welsh Wolaita Yacouba Zande Zulu\n1, 2. Afi kae míakpɔ dedienɔƒe le egbea?\nTSƆE be èle zɔzɔm le gota eye kaka nàkpɔ la, tsie nye ema ɖo yibɔ. Ya le ƒoƒom ʋuduʋudu eye tsia te gbeɖeɖe hele dzo kem miamiamia. Kasia, tsia te dzadza bababa. Èle teƒe aɖe si nàbe tsi ɖo la dim. Aleke wò dzi adze emee nye esi ne èkpɔ teƒe aɖe si nàbe ɖo ahanɔ dedie!\n2 Nɔnɔme ma tɔgbi mee míele egbea. Xexea me ƒe nɔnɔmewo le gbegblẽm ɖe edzi. Àbia be, ‘Afi kae manɔ dedie le?’ Biblia me hakpala aɖe gblɔ be: “Magblɔ na Yehowa be: ‘Nye sitsoƒe kple nye mɔ́ sesẽ nènye, nye Mawu si ŋu meɖoa ŋu ɖo.’” (Psalmo 91:2) Ɛ̃, Yehowa ate ŋu ana míakpɔ gbɔdzɔe tso míaƒe kuxiwo me fifia eye ena etsɔmemɔkpɔkpɔ wɔnuku aɖe hã mí.\n3. Nu kae míawɔ be Yehowa nanye míaƒe sitsoƒe?\n3 Aleke Yehowa ate ŋu akpɔ mía tae? Ate ŋu akpe ɖe mía ŋu míanɔ te ɖe kuxi ɖe sia ɖe nu, eye etri akɔ sãsãsã wu ame sia ame si adi be yeawɔ nu vevi mí. Ne nya vɔ̃ aɖe dzɔ ɖe mía dzi gɔ̃ hã la, míate ŋu aka ɖe edzi be Yehowa aɖɔ nu si dome gblẽ na mí la ɖo le etsɔme. Biblia gblɔ be: “Minɔ Mawu ƒe lɔlɔ̃ la me ɖaa.” (Yuda 21) Ele be míanɔ Yehowa ŋu kplikplikpli ale be wòakpe ɖe mía ŋu ne míeɖo nɔnɔme sesẽwo me. Aleke míate ŋu awɔ esiae?\nLƆ̃ MAWU ELABE ELƆ̃ WÒ\n4, 5. Aleke Yehowa ɖee fia be yelɔ̃ mí?\n4 Hafi míate ŋu anɔ Yehowa ŋu kplikplikpli la, ele be míade dzesi ale si gbegbe wòlɔ̃ míi. Bu nu siwo gbegbe Yehowa na mí ŋu kpɔ. Ena anyigba nyui aɖe mí, eye wòna ati kple lã nyakpɔ geɖe hã mí. Ena nuɖuɖu viviwo kple tsi nyuiwo hã mí. Yehowa fia eƒe ŋkɔa kple eƒe nɔnɔme lédzinamewo mí le Biblia me. Ƒo wo katã ta la, eɖee fia be yelɔ̃ mí esi wòdɔ Via malɔ̃nugbɔ Yesu ɖo ɖe anyigba dzi wòva tsɔ eƒe agbe sa vɔ ɖe mía ta. (Yohanes 3:16) Eye vɔsa sia na be etsɔmemɔkpɔkpɔ nyui aɖe su mía si.\n5 Yehowa na Mesia Fiaɖuƒea, si nye dziɖuɖu si le dziƒo, si ava ɖe fukpekpewo ɖa kpuie hã mí. Fiaɖuƒea ana anyigba nazu paradiso, eye ame sia ame anɔ anyi le ŋutifafa kple dzidzɔ me tegbee. (Psalmo 37:29) Yehowa gaɖee fia be yelɔ̃ mí esi wòfia ale si míanɔ agbe le mɔ nyuitɔ nu fifia gɔ̃ hã la mí. Ekpe mí hã be míado gbe ɖa na ye, eye ele klalo ɣesiaɣi be yeaɖo to mí. Yehowa ɖee fia kɔtɛe be yelɔ̃ mía dometɔ ɖe sia ɖe.\n6 Aleke wòle be nàwɔ nu ɖe Yehowa ƒe lɔlɔ̃ si wòɖe fia wò la nui? Ðee fiae be yekpɔ ŋudzedze ɖe nu siwo katã wòwɔ na ye la ŋu. Nublanuitɔe la, ame geɖe nye akpemadalawo egbea. Nenema ke ko wònɔ esime Yesu nɔ anyigba dzi. Gbe ɖeka la, Yesu da dɔ na anyidɔléla ewo, gake wo dometɔ ɖeka koe va da akpe nɛ. (Luka 17:12-17) Míedi be míanɔ abe ame ɖeka ma ene. Míedi be míanɔ akpe dam na Yehowa ɣesiaɣi.\n7. Aleke gbegbe wòle be míaƒe lɔlɔ̃ na Yehowa nade toe?\n7 Ele be míawo hã míaɖee afia Yehowa be míelɔ̃e. Yesu gblɔ na eƒe nusrɔ̃lawo be ele be woalɔ̃ Yehowa kple woƒe dzi blibo kple woƒe luʋɔ blibo kpakple woƒe tamesusu blibo. (Xlẽ Mateo 22:37.) Nu kae esia fia?\n8, 9. Aleke míaɖee afia Yehowa be míelɔ̃e?\n8 Ðe gbɔgblɔ ko be míelɔ̃ Yehowa ɖeɖe sɔ gbɔa? Ao. Ne míelɔ̃ Yehowa kple míaƒe dzi, luʋɔ kple tamesusu blibo la, míaɖe ale si míelɔ̃e la afia le míaƒe nuwɔnawo me. (Mateo 7:16-20) Biblia ɖee fia kɔtɛe be ne míelɔ̃ Mawu la, míawɔ ɖe eƒe sededewo dzi. Ðe esia wɔwɔ sesẽa? Ao, elabe Yehowa ƒe “seawo menye agba o.”—Xlẽ 1 Yohanes 5:3.\n9 Ne míeɖoa to Yehowa la, míekpɔa dzidzɔ kple dzidzeme le agbe me. (Yesaya 48:17, 18) Nu kawoe akpe ɖe mía ŋu míayi edzi anɔ Yehowa ŋu kplikplikpli? Na míakpɔe ɖa.\n10. Nu ka tae wòle be nàyi edzi anɔ nu srɔ̃m tso Yehowa ŋu?\n10 Aleke nèwɔ va zu Yehowa xɔlɔ̃? To Biblia-sɔsrɔ̃ me la èva nya Yehowa nyuie, eye wò kplii mieva zu xɔlɔ̃wo. Xɔlɔ̃dzedze le abe dzo ene, ele be nànɔ etum ɖo be magatsi o. Abe ale si ko wòhiã be nake nanɔ dzo me hafi dzoa nanɔ bibim ene la, ehiã be nàyi edzi anɔ nu srɔ̃m tso Yehowa ŋu ale be wò kplii ƒe xɔlɔ̃dzedzea me nanɔ sesẽm ɖe edzi.—Lododowo 2:1-5.\nAbe ale si ko nake nana dzo bina ene la, ehiã be nànɔ wò lɔlɔ̃ na Yehowa tum ɖo\n11. Dɔ kae Biblia me nufiafiawo awɔ ɖe dziwò?\n11 Ne èyi Biblia-sɔsrɔ̃ dzi la, àva srɔ̃ nu wɔdɔɖeamedzi geɖewo. Kpɔ ale si Yesu ƒe nusrɔ̃la eve aɖewo wɔ nui esi wòɖe Biblia me nyagblɔɖiwo gɔme na wo la ɖa. Wogblɔ be: “Ðe míaƒe dzi melé dzo le mía me, esi wòle nu ƒom na mí le mɔa dzi hele Ŋɔŋlɔawo me ɖem na mí tsitotsito oa?”—Luka 24:32.\n12, 13. (a) Nu kae ate ŋu adzɔ ɖe lɔlɔ̃ si le mía si na Mawu la dzi? (b) Aleke míawɔ be lɔlɔ̃ si le mía si na Mawu la me nakpɔtɔ asẽ?\n12 Abe ale si ko Ŋɔŋlɔawo gɔme sese wɔ dɔ ɖe nusrɔ̃laawo dzi vevie ene la, dzo ma tɔgbi anya nɔ mewò esi nète Biblia la gɔme sese. Esia kpe ɖe ŋuwò nèva nya Yehowa eye nèlɔ̃e. Mèdi kura be lɔlɔ̃ sia nu natsi o.—Mateo 24:12.\n13 Ne èva zu Mawu xɔlɔ̃ la, ele be nàdze agbagba vevie ana xɔlɔ̃dzedze sia me nasẽ. Ele be nàyi edzi anɔ nu srɔ̃m tso eya amea kple Yesu ŋu, eye nàyi edzi anɔ ŋugble dem tso nu siwo srɔ̃m nèle kple ale si nàwɔ wo dzi le wò agbenɔnɔ me la ŋu. (Yohanes 17:3) Ne èxlẽ Biblia alo srɔ̃e la, bia ɖokuiwò be: ‘Nu kae esia fiam tso Yehowa Mawu ŋu? Nu ka tae wòle be malɔ̃e kple nye dzi, luʋɔ kpakple tamesusu blibo?’—1 Timoteo 4:15.\n14. Aleke gbedodoɖa wɔnɛ be míaƒe lɔlɔ̃ na Yehowa me sẽna ɖe edzi?\n14 Ne xɔlɔ̃ nyui aɖe le asiwò la, ànɔ dze ɖom kplii edziedzi, eye esia awɔe be wò kplii ƒe xɔlɔ̃wɔwɔa me anɔ sesẽm ɖe edzi. Nenema kee ne míeɖoa dze kple Yehowa le gbedodoɖa me la, ewɔnɛ be míaƒe lɔlɔ̃ na eya amea me nɔa sesẽm ɖe edzi. (Xlẽ 1 Tesalonikatɔwo 5:17.) Gbedodoɖa nye nunana tɔxɛ aɖe tso mía Fofo si le dziƒo la gbɔ. Ele be míado gbe ɖa nɛ ɣesiaɣi tso dzi me. (Psalmo 62:8) Mele be míalé míaƒe gbedodoɖawo ɖe susu me agbugbɔ anɔ gbɔgblɔm o, ke boŋ ele be nyaawo natso dzi me na mí. Ɛ̃, ne míeyi edzi le Biblia srɔ̃m eye míedoa gbe ɖa tso dzi me la, míaƒe lɔlɔ̃ na Yehowa nu anɔ sesẽm ɖe edzi.\nNUƑOƑO TSO YEHOWA ŊU\n15, 16. Aleke nèbua gbeƒãɖeɖedɔa?\n15 Ne míedi be míayi edzi anɔ Yehowa ŋu kplikplikpli la, ele be míaƒo nu tso míaƒe dzixɔsewo ŋu na amewo. Mɔnukpɔkpɔ tɔxɛ aɖee wònye be míaƒo nu tso Yehowa ŋu na amewo. (Luka 1:74) Esia nye dɔ si Yesu de Kristotɔwo katã si. Ele be mía dometɔ ɖe sia ɖe naɖe gbeƒã Mawu Fiaɖuƒe ŋuti nya nyuia. Èle esia wɔm xoxoa?—Mateo 24:14; 28:19, 20.\n16 Apostolo Paulo bu gbeƒãɖeɖedɔa nu vevi aɖe ŋutɔe, eyɔe be “nu xɔasi.” (2 Korintotɔwo 4:7) Gbeƒãɖeɖe tso Yehowa kple eƒe tameɖoɖowo ŋue nye dɔ vevitɔ si nàte ŋu awɔ. Enye mɔ aɖe si dzi nàto asubɔ Yehowa. Yehowa dea asixɔxɔ nu siwo nèwɔna nɛ la ŋu. (Hebritɔwo 6:10) Gbeƒãɖeɖedɔa ate ŋu aɖe vi na wò ŋutɔ kple ame siwo ɖoa to wò, elabe èle kpekpem ɖe ɖokuiwò kple ame bubuwo ŋu be miate ɖe Yehowa ŋu bene miakpɔ agbe mavɔ. (Xlẽ 1 Korintotɔwo 15:58.) Ðe dɔ bubu aɖe gali si ate ŋu ana dzidzeme sia gbegbe wòa?\n17. Nu ka tae gbeƒãɖeɖedɔa hiã kpata?\n17 Gbeƒãɖeɖedɔa hiã kpata. Ele be míaɖe “gbeƒã nya la” eye ‘míanɔ edzi vevie.’ (2 Timoteo 4:2) Ehiã be amewo nase nu tso Mawu Fiaɖuƒea ŋu. Biblia gblɔ be: “Yehowa ƒe ŋkeke gã la tu aƒe! Etu aƒe, eye wòle du dzi sesĩe gbɔna!” Nuwuwu la “mahe ɖe megbe o!” (Zefaniya 1:14; Habakuk 2:3) Ɛ̃, eteƒe madidi o, Yehowa atsrɔ̃ Satana ƒe xexe vɔ̃ɖi sia. Gake do ŋgɔ na nudzɔdzɔ ma la, ele be woaxlɔ̃ nu amewo ale be woate ŋu atiae be yewoasubɔ Yehowa.\n18. Nu ka tae wòle be míawɔ ɖeka kple Kristotɔ vavã bubuwo asubɔ Yehowa?\n18 Yehowa di be míawɔ ɖeka kple Kristotɔ vavã bubuwo asubɔ ye. Biblia gblɔ be: “Mina míanɔ mía nɔewo ŋu bum, ale be míado ŋusẽ mía nɔewo na lɔlɔ̃ kple dɔ nyuiwo wɔwɔ, eye míaganɔ míaƒe kpekpewo gblẽm ɖi, abe ale si wòzu numame na ame aɖewo ene o, ke boŋ míanɔ dzi dem ƒo na mía nɔewo, eye míawɔe geɖe wu, zi ale si miekpɔ be ŋkeke la le ɖoɖom la.” (Hebritɔwo 10:24, 25) Ele be míadze agbagba vevie anɔ míaƒe kpekpewo katã dem. Mɔnukpɔkpɔ sua mía si le kpekpeawo me míedea dzi ƒo na mía nɔewo hedoa ŋusẽ mía nɔewo.\n19. Nu kae ate ŋu akpe ɖe ŋuwò nàlɔ̃ nɔviwò Kristotɔwo?\n19 Ne èdea kpekpeawo la, àdze xɔlɔ̃ nyui siwo akpe ɖe ŋuwò miasubɔ Yehowa. Àdo go nɔvi vovovo siwo dzea agbagba be yewoasubɔ Yehowa abe ale si wò hã nèle ewɔm ene la le afi ma. Gake wonye ame madeblibowo abe wò ene, eye wodaa vo. Eya ta ne wodze agɔ le dziwò la, lɔ̃ faa nàtsɔe ake wo. (Xlẽ Kolosetɔwo 3:13.) Dze agbagba wò ŋku nanɔ nɔviwò Kristotɔwo ƒe nɔnɔme nyuiwo ŋu ɣesiaɣi, elabena esia wɔwɔ ana nàlɔ̃ wo eye nàte ɖe Yehowa ŋu geɖe wu.\nAGBE VAVÃ LA\n20, 21. Nu kae nye “agbe vavã la”?\n20 Yehowa di be agbe nyuitɔ kekeake nasu ye xɔlɔ̃wo si. Biblia fia mí be agbe si míava nɔ le etsɔme la ato vovo sãsãsã tso agbe si míele egbea la gbɔ.\nYehowa di be nàse vivi na “agbe vavã la.” Asu asiwòa?\n21 Le etsɔme la, míanɔ agbe tegbee, menye ƒe 70 alo ƒe 80 aɖewo ko o. Míanɔ “agbe mavɔ” le lãmesẽ, ŋutifafa kple dzidzɔ blibo me le paradiso nyakpɔ aɖe me. Esiae Biblia yɔ be “agbe vavã la.” Yehowa do ŋugbe be yeana agbe vavã la mí, gake ele be míawɔ nu sia nu si míate ŋui fifia ale be míaƒe “asi nasu” edzi.—1 Timoteo 6:12, 19.\n22. (a) Aleke míawɔ be míaƒe “asi nasu agbe vavã la dzi”? (b) Nu ka tae mímate ŋu adze na agbe mavɔ kpɔkpɔ le mía ɖokuiwo si gbeɖe o?\n22 Aleke míawɔ be míaƒe “asi nasu agbe vavã la dzi”? Ele be míawɔ “nyui” eye míanye “kesinɔtɔwo le dɔ nyuiwo wɔwɔ me.” (1 Timoteo 6:18) Esia fia be ele be míawɔ nu siwo míesrɔ̃na le Biblia me la dzi. Gake agbe vavã la menɔ te ɖe míawo ŋutɔwo ƒe agbagbadzedze dzi o. Mímate ŋu awɔ naneke le mía ɖokui si adze na agbe mavɔ gbeɖe o. Enye nu si Yehowa ana esubɔla wɔnuteƒewo faa, Mawu ƒe “amenuveve” ye wònye. (Romatɔwo 5:15) Mía Fofo si le dziƒo la di vevie be yeana nunana sia ye subɔla wɔnuteƒewo.\n23. Nu ka tae wòle be nàwɔ tiatia nyuitɔ fifia?\n23 Bia ɖokuiwò be, ‘Ðe mele Mawu subɔm le mɔ si wòdi la nua?’ Ne èkpɔe be ehiã be yeawɔ tɔtrɔ aɖewo la, ke wɔe fifia. Ne míeɖoa ŋu ɖe Yehowa ŋu, eye míedzea agbagba ɖe sia ɖe be míaɖo toe la, Yehowa anye míaƒe sitsoƒe. Akpɔ esubɔla wɔnuteƒewo ta woato Satana ƒe xexe vɔ̃ɖi sia ƒe ŋkeke mamlɛawo me ado dedie. Eye Yehowa akpɔ egbɔ be míanɔ Paradiso me tegbee abe ale si wòdo ŋugbee ene. Ɛ̃, wò asi ate ŋu asu agbe vavã la dzi ne èwɔ tiatia nyuitɔ fifia!\nNYATEƑENYA 1: YEHOWA LƆ̃ WÒ\n“Mawu lɔ̃ xexea ale gbegbe be wòtsɔ eƒe Tenuvi la na, be ame sia ame si xɔa edzi sena la nagatsrɔ̃ o, ke boŋ wòakpɔ agbe mavɔ.”—Yohanes 3:16\nAleke Mawu ɖenɛ fiana be yelɔ̃ wò?\nYehowa nye míaƒe sitsoƒe. Ate ŋu ana míakpɔ gbɔdzɔe tso míaƒe kuxiwo me fifia.\nEna etsɔmemɔkpɔkpɔ wɔnuku aɖe mi.\nMawu ana agbe mavɔ mí le nɔnɔme deblibo me. Míanɔ ŋutifafa, dzidzɔ kple lãmesẽ blibo me le paradiso nyakpɔ la me.\nNYATEƑENYA 2: YEHOWA DI BE NÀLƆ̃ YE\n“Lɔ̃ Yehowa wò Mawu kple wò dzi blibo kple wò luʋɔ blibo kpakple wò tamesusu blibo.”—Mateo 22:37\nNu kae ale si Mawu lɔ̃ wò la aʋã wò be nàwɔ?\nDa akpe ɖe nu siwo katã Mawu na wò la ta.\nWɔ Mawu ƒe lɔlɔ̃nu gbe sia gbe nàtsɔ aɖee afia be yelɔ̃e.\nWɔ Mawu ƒe sewo dzi.\nDze agbagba vevie nàwɔ nyui na ame bubuwo.\nNYATEƑENYA 3: NA WÒ LƆLƆ̃ NA YEHOWA ME NANƆ SESẼM ÐE EDZI\n“Minɔ Mawu ƒe lɔlɔ̃ la me ɖaa.”—Yuda 21\nNu kae akpe ɖe ŋuwò nàte ɖe Yehowa ŋu kplikplikpli?\n1 Tesalonikatɔwo 5:17\nDo gbe ɖa edziedzi.\nWɔ nu sia nu si nàte ŋui be nàƒo nu tso Mawu Fiaɖuƒea ŋu na amewo.\nYi edzi nànɔ nu srɔ̃m tso Yehowa ŋu.\nDe kpekpeawo edziedzi. Nɔviwò Kristotɔwo akpe ɖe ŋuwò nàgate ɖe Yehowa ŋu geɖe wu.\nMawu le kpewòm be nàte ɖe ye ŋu. Agbalẽ sia afia ale si Biblia akpe ɖe ŋuwò nàwɔ esiae la wò.


Yesaya 18 - Holy Bible [Ewe Bible 1913] - (Yes 18)\nBaba na anyigba, si le aʋala ƒom kpakpakpa le Kus ƒe tɔsisiwo ƒe go keme,\nanyigba, si dɔ amewo ɖo ɖe atsiaƒu dzi, eye wole aƒlaʋuwo me to tɔwo dzi! Mi dɔla ɖablɛwo, miyi dukɔ, si dzɔ atsu ƒlalu, eye eŋu zrɔ̃ dredredre la gbɔ, dukɔ, si wovɔ̃na dea didiƒe ke, dukɔ, si klitsu, eye wònyãa avuzi le ame dzi, dukɔ, si ƒe anyigba me tɔsisiwo to yi.\nMi xexea me nɔlawo katã kple anyigbadzitɔwo, ne wotu aflaga ɖe towo dzi la, miakpɔe, eye ne woku kpẽ la, miasee!\nElabena ale Yehowa gblɔ nam enye si: Manɔ nɔnyeƒe kpoo anɔ ekpɔm, ne ŋdɔkutsu le vevem heliheli, ne alilikpowo le zãmu dzam le nuŋeɣi ƒe dzoxɔxɔ me.\nElabena hafi nuŋeɣi naɖo, ne seƒoƒowo nu yi, eye weintsetse gbogbowo zu ɖiɖiawo la, atsɔ hɛ gobɛ alã kaawo, aɖi aba wo ɖa, eye woaŋe wo.\nWoagblẽ wo katã ɖi na to dzi xe ƒonuwo kple anyigba dzi lãwo; xe ƒonuwo anɔ wo dzi le dzomeŋɔli, eye anyigba dzi lãwo katã anɔ wo dzi le vuvɔŋɔli.\nƔemaɣi la dukɔ, si dza atsu ƒlalu, eye eŋu zrɔ̃ dredredre, dukɔ, si wovɔ̃na le dea didiƒe ke, dukɔ, si klitsu, eye wònyãa avuzi le ame dzi, dukɔ, si ƒe anyigba me tɔsisiwo to yi la, ahe nunanawo vɛ na Yehowa Zebaot, ayi Yehowa Zebaot ƒe ŋkɔ ƒe nɔƒe, ayi Zion-to la gbɔ.